‘Entrance rumah’ halang laluan jalan, susahkan penduduk lain
Oleh KOSMO!

6 Februari 2023, 8:25 pm
PETALING JAYA – Tindakan pemilik rumah membuat ‘enterance rumah’ hingga ke jalan utama undang tidak senang dalam kalangan penduduk setempat.
Seorang pengguna Facebook Azi Melon yang berkongsikan beberapa keping gambar menunjukkan tindakan pemilik sebuah rumah difahamkan di Seremban, membuat pengubahsuaian tidak mengikut spesifikasi oleh Pihak Berkuasa Tempatan (PBT) sehingga menyusahkan orang ramai ingin menggunakan jalan dikawasan tersebut.
“Dulu masuk lorong, ada dua kereta tiada masalah pun. Sekarang separuh sudah ‘disakau’. Bila ada jiran baru buat binaan macam ni, laluan jadi terganggu lagi-lagi kalau ada kereta lain ‘parking’ di lorong.
“Hari itu, ade kereta lain masuk, tiba-tiba berhenti tengah lorong, kami terpaksa lalu atas ‘entrance’ dengan kereta yang senget.
“Bahaya pada sesiapa yang tak tahu ada ‘entrance to heaven a.k.a kayangan’ ni. Haritu lori nak hantar perabot dia (pemilik rumah), ‘parking’ betul-betul depan ‘entrance’. Dah tu saya pula kena mencelah sikit. Kalau tak boleh lalu, terpaksalah buat pesta hon untuk meminta laluan,” luahnya.
Beliau berkata, tindakan pemilik rumah itu juga turut menyusah syarikat konsesi pembersihan untuk melakukan aktiviti memungut sisa pepejal dikawasan tersebut.

“Lori sampah hanya berhenti depan lorong, pemungut sampah bawa tong ke depan,” ujarnya.
Beliau meminta agar Majlis Bandaraya Seremban (MBS) dan Ahli Dewan Undangan Negeri (ADUN) Paroi Datuk Mohamad Taufek Abd. Ghani untuk mengambil tindakan sewajarnya terhadap pemilik rumah berkenaan. – KOSMO! ONLNE


Pelakon sitkom ‘Santan Berlada’, Baharuddin Darus meninggal dunia
Oleh KOSMO!

6 Februari 2023, 8:43 pm
PETALING JAYA – Pelakon sitkom popular ‘Santan Berlada’, Baharuddin Darus dilaporkan meninggal dunia kira-kira 3.45 petang tadi akibat sakit tua.
Allahyarham menghembuskan nafas terakhirnya pada usia 71 tahun di kediaman anaknya di Temerloh, Pahang.
Perkara itu dikongsikan pelakon veteran, Zulkifli Ismail menerusi hantaran di Facebooknya sebentar tadi.
“Innalillahiwainnailaihirojiun. Sahabat lama saya, pelakon veteran Baharuldin Darus Asrul Raden Baharuldin telah kembali ke rahmatullah petang tadi.
“Allahyarham terkenal dengan watak Asrul dalam sitkom popular Santan Berlada. Salam takziah buat keluarga Allahyarham. (Terima kasih Shahrul Amin Mustafa Albakri yang telah menyampaikan berita),” katanya.
Difahamkan, keadaan kesihatan Allahyarham mula merosot sejak dua minggu lalu. – KOSMO! ONLINE


Gempa bumi Turkiye, Syria: Agong, Raja Permaisuri zahir ucapan takziah
Oleh MUHAMMAD NAJIEB AHMAD FUAD

6 Februari 2023, 8:38 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga mangsa yang telah meninggal dunia ekoran tragedi gempa bumi kuat di Turkiye dan Syria, hari ini.
Istana Negara dalam kenyataan memaklumkan, Seri Paduka Baginda berdua menzahirkan rasa dukacita atas kehilangan ratusan nyawa dalam tragedi tersebut serta menzahirkan harapan agar seluruh keluarga mangsa sabar dan tabah menghadapi dugaan serta suasana sedih dan pilu ini.
“Seri Paduka Baginda berdua mendoakan agar roh-roh mangsa yang beragama Islam dicucuri rahmat oleh Allah Subhanahu Wa Ta’ala dan ditempatkan bersama orang yang beriman dan beramal soleh.
“Seri Paduka Baginda berdua turut menzahirkan ucapan takziah dan rasa simpati kepada Kerajaan Turkiye dan Kerajaan Syria serta rakyatnya atas musibah yang telah melanda dengan kehilangan nyawa ratusan rakyat dan kerosakan harta benda serta infrastruktur,” kata kenyataan itu malam ini.
Kata kenyataan itu juga, dalam tempoh kesedihan ini juga, Seri Paduka Baginda berdua dan Malaysia bersolidariti dengan rakyat Turkiye serta Syria dan mendoakan agar mangsa yang masih terperangkap di bawah runtuhan akibat tragedi itu dapat diselamatkan dengan segera serta mereka yang tercedera dikurniakan kesembuhan segera.
“Sehubungan dengan musibah itu, Seri Paduka Baginda Yang di-Pertuan Agong menyeru masjid-masjid dan surau-surau di negara ini untuk mengadakan solat sunat hajat dan doa selamat bagi memohon ihsan daripada Allah untuk keselamatan mangsa mereka dan keluarga mereka.

“Seri Paduka Baginda turut menyeru masjid-masjid dan surau-surau untuk mengadakan solat jenazah ghaib bagi memohon keampunan daripada Allah Subhanahu Wa Ta’ala untuk mereka yang telah kembali ke Rahmatullah,” katanya. – KOSMO! ONLINE


Saintis temui mikroplastik dalam tisu urat manusia
Oleh KOSMO

6 Februari 2023, 7:00 pm
LONDON –  Pasukan  penyelidik dari Universiti Hull di England terkejut apabila menemui mikroplastik buat kali pertama dalam tisu urat manusia, lapor laman berita RT semalam.
Lima jenis mikroplastik berbeza ditemui dalam beberapa sampel yang diambil daripada urat saphenous (kaki) beberapa pesakit yang menjalani pembedahan pintasan jantung.
“Kami terkejut menemui mikroplastik tersebut.
“Kita sedia maklum bahawa mikroplastik berada di dalam darah, namun tidak jelas sama ada ia boleh melintasi saluran darah ke dalam tisu vaskular dan kajian ini mencadangkan bahawa perkara itu berlaku,” kata penulis  kajian, Profesor Jeanette Rotchell dalam satu kenyataan akhbar.
Berdasarkan kajian tersebut, mereka  mendapati purata kepekatan 15 zarah plastik bagi setiap gram tisu urat adalah sama atau lebih tinggi daripada paras yang terdapat dalam tisu paru-paru dan kolon.
Namun, mereka memerhatikan bahawa bentuk dan jenis plastik yang terdapat dalam tisu vaskular adalah berbeza dengan plastik dalam  tisu lain.

Jenis plastik  paling biasa ditemui dalam sampel kajian termasuk resin alkyd  yang terdapat dalam cat sintetik dan polivinil asetat iaitu  sejenis pelekat digunakan dalam pembungkusan dan penghantaran. Turut ditemui ialah EVOH-EVA di mana plastik itu digunakan sebagai pelapis kedap air.
Meskipun Rotchell menekankan bahawa penyelidik masih belum mengetahui implikasi pencemaran mikroplastik terhadap kesihatan manusia, beliau mengaku bahan itu terbukti menyebabkan tindak balas keradangan dalam persekitaran makmal. – Agensi


Panik diserbu semasa berdua-duaan punca remaja kemalangan kereta
Oleh KOSMO!

6 Februari 2023, 6:30 pm
JAKARTA – Seorang pelajar lelaki yang memandu sebuah kereta dengan pelajar perempuan berumur 16 tahun di tempat duduk hadapan sebelum terlibat dalam  kemalangan di bandar Jambi  Jumaat lalu, akhirnya membuat pengakuan kepada polis, lapor portal berita CNN Indonesia kelmarin.
Ketua Polis Jambi, Eko Wahyudi berkata, pelajar sekolah menengah berusia 16 tahun itu menyatakan bahawa dia didatangi penduduk secara tiba-tiba ketika berdua-duaan dengan pelajar perempuan tersebut tanpa seurat benang.
Katanya, tindakan penduduk menyebabkan dia panik dan menekan pedal minyak sehingga menyebabkan keretanya melanggar tiang papan iklan dan sebuah kenderaan lain.
Eko menyatakan, polis belum mengetahui identiti orang yang diperkatakan oleh pelajar lelaki tersebut dan rakaman televisyen litar tertutup (CCTV) tidak menunjukkan kelibat penduduk tersebut.
“Kita masih menyelidiki (menyiasat). Kita memeriksa CCTV di sekitar lokasi, tidak ada (penduduk yang dimaksudkan pelajar tersebut). Kemudian kondisinya gelap,” ujarnya.
Beliau berkata, pelajar lelaki tersebut didapati tidak mempunyai lesen memandu dan kereta yang dipandunya itu ditahan polis.

Pada Jumaat lalu, seorang pelajar perempuan dilihat keluar dari kereta tersebut sebelum meminta kain daripada pemilik kenderaan lain yang dilanggar bagi membolehkannya pergi ke hospital kerana kakinya patah dalam kejadian tersebut. – Agensi


Jelajah pramusim Sang Kenari di Turkiye tidak terjejas
Oleh MOHD. RAFIE AZIMI

6 Februari 2023, 6:45 pm
SIRI jelajah pramusim Kedah Darul Aman FC (KDA FC) ke Turkiye tidak terjejas meskipun negara itu dilanda kejadian gempa bumi terburuk dalam sejarah berukuran 7.8 magnitud pada pagi semalam.
Ketua Pegawai Eksekutif KDA FC, Khamal Idris Ali berkata, kejadian tersebut berlaku di zon yang berbeza daripada lokasi dituju pasukan iaitu Antalya.
Menurutnya, sehingga kini empat perlawanan yang dijadualkan berlangsung di Pusat Sukan Limak Arcadia akan diteruskan seperti dirancang.
“Alhamdulillah, setakat ini segalanya berjalan lancar mengikut jadual diatur. Delegasi KDA FC telah terbang ke Turkiye pukul 11 malam tadi dan tiba di Istanbul pagi ini sebelum menaiki penerbangan seterusnya ke Antalya.
“Kejadian yang melanda bumi Turkiye berlaku di zon berbeza dari pusat latihan, justeru jadual 10 hari Sang Kenari di negara ini tidak terjejas dan perlawanan persahabatan dengan empat pasukan lain tidak terjejas,” katanya.
Mengikut perancangan, KDA FC akan menentang FC Nasaf dari Uzbekistan pada 9 Februari. Selepas itu, anak-anak buah Mohd. Nafuzi Zain akan menentang FC Shakter Karagandy serta FC Maktaaral dari Kazakhstan pada 10 dan 12 Februari, diikuti FC Metalist Kharkiv dari Ukraine, dua hari selepas itu.

Laporan media antarabangsa menyebut, lebih 100 maut dan kira-kira 500 cedera dalam gempa bumi besar berukuran 7.8 magnitud yang melanda tenggara Turkiye.
Menurut Geologi Amerika Syarikat (AS), gempa bumi itu berlaku pada pukul 4:17 pagi waktu tempatan pada kedalaman kira-kira 17.9 kilometer dengan gempa susulan 6.7 magnitud berlaku 15 minit kemudian.
Sementara itu Pemilik Majoriti KDA FC, Tan Sri Dr. Mohd. Daud Bakar ketika dihubungi memohon semua pihak agar mendoakan yang terbaik buat pasukan.
“Moga-moga tak ada masalah sebab tempat berjauhan. Sama-sama kita doakan yang terbaik. Saya juga merancang untuk ke sana, bersama pasukan. Jika tiada aral, saya akan menaiki penerbangan ke Turkiye pada 11 Februari nanti,” katanya. -KOSMO! ONLINE


Lelaki warga Myanmar maut kereta terbabas selepas Terowong Menora
Oleh ASLIZA MUSA

6 Februari 2023, 6:25 pm
KUALA KANGSAR – Seorang lelaki warga Myanmar maut setelah kereta dipandunya terbabas di Kilometer 258.5, Lebuh Raya Utara-Selatan arah utara di sini hari ini.
Nahas itu mengakibatkan Min Myo Htet, 20, mengalami kecederaan parah dan disahkan maut di tempat kejadian.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, maklumat kemalangan membabitkan kereta Proton Gen 2 itu diterima pada pukul 2.15 petang.
Katanya, kemalangan dipercayai berlaku selepas kereta dipandu mangsa hilang kawalan lalu terbabas ke kiri jalan dan melanggar penghadang besi di bahu jalan sebelah kiri.
“Pelanggaran itu menyebabkan kereta tersebut berpusing dan pemandu pula tercampak keluar dari kenderaan dan terjatuh di lorong kanan.
“Mangsa telah mengalami kecederaan parah dan disahkan meninggal dunia di tempat kejadian. Mayat mangsa dibawa ke Hospital Kuala Kangsar untuk bedah siasat,” katanya di sini hari ini.

Menurutnya, kemalangan ketika cuaca hujan itu berlaku di jalan selekoh, sehala dua lorong dan dipisahkan penghadang batu.
“Siasatan mendapati, punca kemalangan ekoran kereta dipandu mangsa hilang kawalan dan terbabas sendiri. Nahas itu menyebabkan kereta mangsa rosak teruk terutama di bahagian hadapan dan belakang.
“Siasatan kes dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Alhamdulillah saya sihat – Anwar
Oleh KOSMO!

6 Februari 2023, 7:07 pm
PETALING JAYA – Perdana Menteri, Datuk Seri Anwar Ibrahim mengesahkan dirinya sudah sihat dan mampu untuk kembali bekerja selepas dimasukkan ke Institut Jantung Negara (IJN) kelmarin.
“Alhamdulillah, saya sihat. Ia seperti pemeriksaan biasa sahaja, saya yakin saya boleh bekerja itu yang saya minta keluar (IJN).
“Terima kasih kepada yang ambil berat tentang saya, itu sekadar pemeriksaan kesihatan biasa, saya sihat,” jelasnya ketika sidang akhbar PKR di sini hari ini.
Sementara itu, Pengerusi PKR itu berkata, satu perbincangan akan dilakukan terlebih dahulu bersama kepimpinan UMNO jika ingin membuat keputusan menerima bekas ahli parti tersebut.
“Saya perlu adakan perbincangan bersama pemimpin UMNO terlebih dahulu sebelum sebarang keputusan diambil untuk menerima atau tidak bekas ahli yang dibuang daripada parti tersebut,” katanya. – KOSMO! ONLINE.


‘Ditegur’ gara-gara senyum pada pelanggan
Oleh KOSMO!

6 Februari 2023, 6:12 pm
PETALING JAYA – Seorang pemilik kedai makan terkejut apabila tindakan pekerjanya melemparkan senyuman kepada pelanggan sambil mengucapkan terima kasih mengundang cemburu isteri individu itu.
Kejadian itu dikongsi pemilik restoran berkenaan di Facebook baru-baru ini.
Bagaimanapun, tidak dinyatakan bila dan di mana kejadian itu berlaku.
Difahamkan isteri pelanggan itu menghubungi pemilik premis itu di Facebook untuk menyuarakan rasa tidak puas hatinya terhadap sikap mesra pekerja tersebut.
“Maaf ya kalau saya lancang berkata. Boleh tak pihak kedai bagi tahu dekat pekerja hari ini jangan nak ramah sangat dengan suami orang.
“Kalau nak berterima kasih cukup cakap terima kasih tak perlu senyum-senyum,” katanya.

Terkejut dengan mesej itu, pemilik premis berkata ini merupakan kejadian pertama berlaku apabila pelanggan tidak berpuas hati dengan kemesraan pekerja di premisnya.
“Nanti kalau muka masam orang kata nak menjual ke atau nak marah orang. Terima kasih atas teguran sebab belum pernah pelanggan yang datang komen macam ini.
“Lagipun normal kalau pergi kedai makan tuan kedai akan senyum. Tapi, kalau itu buat kamu terasa, saya minta maaf daripada pihak pekerja,” katanya.
Tangkap layar kiriman mesej pasangan kepada pelanggan berkenaan.
Meninjau di ruang komen mendapati, rata-rata pengguna menyelar tindakan pelanggan itu yang dianggap cemburu tidak bertempat.
Bagaimanapun, ada juga yang memuji pemilik restoran berkenaan yang tidak melenting apabila ‘ditegur’ oleh pelanggan tersebut.
“Itulah hakikat bekerja dalam bidang khidmat pelanggan. Buat ini salah, tak buat pun salah. Balik rumah bercakap dengan kucing sajalah gamaknya,” kata Razeen.
“Itulah kalau ada pelanggan datang berpasangan saya memang cakap terima kasih pada yang perempuan saja. Risau kalau kena tegur begini,” kata Hany.
“Berurusan dengan orang ramai memang lah kena senyum. Takkan nak masam pula. Simpanlah suami itu di rumah kalau cemburu sangat,” kata Hasanah.
“Nanti gantung kad besar tulis jangan senyum dekat suami aku,” seloroh Puan Sri.
Sehingga kini, perkongsian itu telah mendapat lebih 2,000 tanda suka dan 900 komen. – KOSMO! ONLINE


Tiga kampung di Bandar Baharu dilanda banjir kilat
Oleh NORLIDA AKMAR IDROS

6 Februari 2023, 6:18 pm
BANDAR BAHARU – Beberapa kawasan di tiga kampung dalam mukim Selama di sini dilanda banjir kilat pada petang ini berikutan hujan lebat melebihi dua jam.
Kejadian kira-kira pukul 3.18 petang itu melibatkan Kampung Seribu Relong, Kampung Sungai Terap Dalam dan Kampung Sungai Itam Dalam.
Pegawai Pertahanan Awam Daerah Bandar Baharu, Leftenan (PA) Abdul Rahim Khairuddin berkata, sebuah rumah di Kampung Seribu Relong dan empat rumah di Kampung Sungai Terap Dalam dilaporkan dinaiki air.
“Paras air banjir kira-kira 0.5 meter dan banjir semakin surut,” katanya dalam kenyataan di sini hari ini.
Kata beliau, hasil pemantauan dilakukan anggota Angkatan Pertahanan Awam (APM), paras Sungai Terungsing dan Sungai Punti dalam keadaan bahaya dengan air mengalir deras.
“Sehubungan itu, kita ingin menasihatkan penduduk agar sentiasa berwaspada dengan keadaan semasa dan berpindah sekiranya paras banjir semakin naik,” ujarnya.

Tambahnya, setakat ini tiada pusat pemindahan sementara (PPS) dibuka dan cuaca ketika ini hujan renyai. – KOSMO! ONLINE


Bunyi bising lato-lato ganggu akad nikah
Oleh KOSMO

6 Februari 2023, 6:00 pm
JAKARTA – Permainan lato-lato yang kini menjadi kegilaan di Indonesia turut mencetuskan kontroversi apabila bunyi bising alat mainan itu mengganggu ketenteraman orang ramai, lapor portal berita Wolipop.
Dalam satu klip video tular di media sosial, seorang jurunikah terpaksa menegur tetamu yang bermain lato-lato semasa akad nikah kerana bunyi mainan itu mengganggu upacara tersebut.
Berdasarkan video yang dimuat naik di laman Instagram itu, seorang jurunikah dilihat  bersiap sedia melangsungkan  upacara akad nikah sepasang pengantin.
Ketika duduk di hadapan pengantin lelaki dan membacakan lafaz ijab, jurunikah tersebut secara tiba-tiba menghentikan percakapan kerana diganggu  bunyi bising lato-lato.
“Wahai saudara Sutriono bin Taman. Lato-lato..diam, lato-lato diam. Saya ulangi. Wahai Sutriono bin Taman saya nikahkan dan kawinkan,” kata jurunikah tersebut dengan nada terganggu.
Selepas mendengar teguran tersebut, bunyi lato-lato akhirnya lenyap sebelum jurunikah meneruskan upacara tersebut.

Video itu menjadi tular dan menerima pelbagai komen daripada netizen.
“Di mana pun berada, suara lato-lato selalu ada,” kata seorang pengguna.
“Jangan ada yang berkata mereka hanya kanak-kanak, sebaliknya kanak-kanak juga perlu tahu adab dan sopan ketika berada di majlis orang. Amat penting untuk ibu bapa mengajar anak-anak mereka agar bersikap sopan di tempat orang,” ujar seorang netizen. – Agensi


Zambry sahkan tiada warga Malaysia terlibat gempa di Turkiye
Oleh AMREE AHMAD

6 Februari 2023, 7:11 pm
PUTRAJAYA – Menteri Luar, Datuk Seri Dr. Zambry Abd. Kadir mengesahkan bahawa setakat ini tidak ada rakyat Malaysia terlibat dalam gempa yang tercetus di selatan Turkiye pagi tadi.
Menerusi kenyataan dikeluarkan tadi, beliau turut mengesahkan sudah menghubungi rakan sejawatannya, Mevlut Cavusoglu bagi menzahirkan perasaan simpati Malaysia terhadap negara tersebut.
“Saya telah bercakap sendiri dengan beliau selain mengutuskan ucapan takziah kerajaan dan rakyat Malaysia ke atas mangsa serta untuk kerajaan dan rakyat Turkiye,” katanya tadi.
Gempa berukuran 7.8 skala Magnitud berdurasi 75 saat dilaporkan melanda barat bandar raya Gaziantep dekat sempadan Syria pada pukul 4.17 pagi (9.17 pagi waktu Malaysia).
Mengulas lebih lanjut, Zambry berkata, menerusi perbualan dengan Cavusoglu, beliau diberikan peluang mendapatkan perkembangan terkini insiden bencana alam dahsyat itu.
“Sebagai tanda solidariti, saya turut memaklumkan mengenai penghantaran 75 anggota Pasukan Mencari dan Menyelamat Khas Malaysia (SMART) ke negara itu,” tambahnya.

Kumpulan berkenaan akan menaiki pesawat Turkish Airlines penerbangan TK61 berlepas pukul 11.50 malam dari Lapangan Terbang Antarabangsa Kuala Lumpur menuju Istanbul. – KOSMO! ONLINE


Syahirah peserta pertama tersingkir dari Akademi Qurra’
Oleh HARYATI KARIM

6 Februari 2023, 6:16 pm
QARIAH atau Tilmizah Nur Ain Syahirah Shaifullah, 21, menjadi peserta pertama yang tersingkir pada minggu kedua program Akademi Qurra’ yang ditayangkan menerusi TV AlHijrah, Sabtu lalu.
Syahirah yang berada di bawah bimbingan Mudarrisah, Ustazah Farhatul Fairuzah mengakui sedih atas penyingkiran itu, namun bersyukur dipilih menjadi peserta program tersebut.
“Saya memang sangat sedih, kalau boleh tidak mahu keluar awal. Saya memang sudah rapat dengan rakan-rakan dan mudarrisah di sini. Keluarga di rumah pun memang memberikan harapan kepada saya.
“Sebenarnya untuk minggu kedua ini ada peningkatan dari segi suara dan lagu. Cuma mungkin ada kesilapan pada bahagian lagu, mungkin termasuk lagu lain.
“Sebab saya tidak perasan dan bukan mudah untuk berada di pentas ini. Tetapi saya tetap bersyukur kerana berbanding ramai peserta saya antara 12 yang terpilih,” katanya.
SERAMAI 12 peserta menyertai program Akademi Qurra’ yang terdiri daripada tujuh lelaki dan lima wanita.
Menurutnya yang berasal dari Kelantan, penyingkiran itu bukan penamat untuknya terus belajar memperbaiki kelemahan diri.

“Untuk taranum ini saya nak cari lagi guru-guru yang hebat dan banyak ilmu. Saya tidak berhenti sampai sini dan akan kembali lagi.
“Saya akan terus rujuk guru-guru yang ada di sini. Insya-Allah, saya akan teruskan sampai bila-bila. Sebab ilmu taranum dan al-Quran ini sampai mati,” katanya.
Pada minggu kedua yang bertemakan Inspirasi – OKU Penglihatan, Tilmiz Akasyah berada di kedudukan teratas, diikuti oleh Tilmiz Zuhdi dan Tilmiz Saifullah.
Sementara itu, Penerbit Eksekutif Akademi Qurra’, Saifulizzam Mohd. Lizah berkata, penyingkiran perlu dibuat selepas kesemua peserta diberi peluang pada episod pengenalan pada minggu lalu.
“Kalau diikutkan saya memang mahu simpan mereka semua dan agak susah untuk buat keputusan penyingkiran ini sebab semua peserta sangat komited.
“Bila saya terima laporan daripada mentor, semua peserta menunjukkan prestasi yang baik. Mungkin sebab sudah lama tidak ada program seperti ini, jadi mereka bersemangat.
“Ditambah pula dengan sokongan daripada penonton. Berdasarkan reaksi penonton dalam media sosial, 98 peratus memberikan maklum balas positif untuk program seperti ini.
“Bagaimanapun, penyingkiran tetap harus dibuat kerana mengikut perancangan awal pada minggu kelapan, mungkin ada lima sahaja peserta ke peringkat akhir. Jadi, untuk peserta yang tersingkir, saya tetap benarkan untuk terus berada dalam kelas sama ada secara dalam talian atau fizikal. Sekurang-kurangnya mereka terus dapat ilmu,” katanya.
PENERBIT Eksekutif Akademi Qurra’, Saifulizzam Mohd. Lizah.
Berkongsi mengenai perkembangan prestasi peserta, Saifulizan berkata, perasaan gemuruh itu masih ada.
“Dari segi peningkatan peserta saya nampak mereka bersusah payah mungkin sebab gemuruh. Mereka biasa masuk pertandingan tilawah, tetapi bukan di peringkat yang tinggi. Perasaan gemuruh itu datang apabila melihat juri, kamera banyak dan sebagainya.
“Jadi, minggu ini saya buat satu sesi untuk mengatasi masalah tersebut. Alhamdulillah mereka semua nampak lebih bersedia. Inilah yang akan berlaku pada setiap minggu, kami mahu mereka lebih mahir dan faham ilmu taranum termasuk ilmu tajwid,” katanya.
Program Akademi Qurra’ dihoskan oleh Fakhrul UNIC, disiarkan setiap Sabtu, pukul 9 malam dan diadili sepenuhnya oleh juri tetap iaitu Ustaz Ahmad Tarmizi Abdul Rahman, Qari Muhammad Qayyim Nizar dan juri jemputan berbeza pada setiap minggu.
Sementara Mudarris dan Mudarrisah yang menjadi tulang belakang membimbing semua peserta pula ialah Ustaz Ammar Mukhlis, Ustazah Farhatul Fairuzah dan Ustazah Sofizah Mousin.
Minggu kedua turut menampilkan juri jemputan Ustaz Dr. Lokman Ibrahim dan penyanyi jemputan Azmi Saat. – KOSMO! ONLINE


Gempa Turkiye: 75 anggota SMART berlepas malam ini
Oleh MOHD RIDZAUDDIN ROSLAN

6 Februari 2023, 5:40 pm
PUTRAJAYA – Seramai 75 anggota Pasukan Mencari dan Menyelamat Khas Malaysia (SMART) dijadualkan berlepas ke Turkiye malam ini bagi menghulurkan bantuan kemanusiaan susulan kejadian gempa bumi berukuran 7.8 magnitud yang melanda Gazientep hari ini.
Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd. Ali berkata, proses penghantaran pasukan itu dibuat setelah mendapat persetujuan Perdana Menteri, Datuk Seri Anwar Ibrahim selain menerima pengesahan keperluan bantuan daripada kerajaan Turkiye.
“Sehubungan itu, seramai 75 orang anggota akan digerakkan ke Turkiye malam ini menerusi penerbangan Turkish Alirlines dengan membawa bersama peralatan yang akan digunakan di dalam operasi mencari dan menyelamat.
“Pasukan SMART telah menerima pengiktirafan Kumpulan Penasihat Mencari dan Menyelamat Antarabangsa (INSARAG) pada tahun 2016 yang membolehkan pasukan itu dihantar untuk menyertai misi bencana di luar negara,” katanya dalam satu kenyataan tadi.
Difahamkan, Menteri Luar, Datuk Seri Dr. Zambry Abd. Kadir juga akan menyertai pelepasan pasukan SMART dan akan mengadakan sidang akhbar berhubung situasi itu.
Terdahulu, gempa bumi berdurasi 75 saat dilaporkan melanda barat bandar raya Gaziantep dekat sempadan Syria pada pukul 4.17 pagi (9.17 pagi waktu Malaysia).

Gegaran kedua tertinggi dalam sejarah Turkiye selepas 1939 yang berkekuatan 7.9 skala Magnitud itu turut telah mengakibatkan ancaman tsunami di perairan negara berkenaan.
Sebelum ini, media tempatan melaporkan seramai 360 orang disahkan maut manakala 440 lagi cedera meliputi tujuh wilayah di Turkiye dengan lebih 100 buah bangunan runtuh.
Sementara jirannya pula, Syria mengesahkan sehingga kini sudah 237 orang terbunuh manakala 516 orang cedera dengan ada mangsa tertimbus di bawah runtuhan rumah sendiri.
Dalam pada itu, Wisma Putra memaklumkan bahawa pihak Kedutaan Besar Malaysia di Ankara masih lagi memantau rapi segala perkembangan terkini gempa bumi tersebut. – KOSMO! ONLINE


Tidak sangka berlaku banjir
Oleh NORHAFIZAN ZULKIFLI

6 Februari 2023, 5:58 pm
KUANTAN – “Ingatkan tahun ini tiada banjir, rupanya berlaku juga banjir,” kata Umi Khaltum Othman, 57, penduduk Perumahan Awam Kos Rendah (PAKR) Sungai Pandan, di sini, yang terjejas akibat banjir yang melanda perumahan itu, hari ini.
Tidak hanya Umi Khaltum, rata-rata penduduk perumahan itu terkejut kerana sangkaan tiada banjir tahun ini meleset apabila kawasan perumahan itu dinaiki air sejak pagi tadi.
Katanya, dia dan suami, Radzi Awang, 70, tidak membuat sebarang persiapan kerana tidak menyangka akan berlaku banjir kali ini.
“Tahun ini agak lewat berlaku banjir di kawasan ini berbanding tahun sebelum ini dan saya ingatkan sudah terlepas dari terkena banjir.
“Ini adalah kali ketiga saya berpindah ke PPS sejak tiga tahun tinggal di situ,” katanya.
Seramai 300 penduduk di situ yang terjejas banjir dipindahkan di Pusat Pemindahan Sementara (PPS) Wisma Belia, di sini, yang dibuka kira-kira pukul 10.30 pagi, hari ini.

Seorang lagi mangsa, Mohd. Yazid Danial, 57, berkata, tahun ini adalah kali keempat dia berpindah ke PPS sejak tujuh tahun menetap di PAKR Sungai Pandan.
Menurut Mohd. Yazid, dia hanya mengetahui kawasan rumahnya dinaiki air selepas pulang daripada menghantar anaknya ke sekolah kira-kira pukul 10 pagi tadi.
“Saya lihat jalan masuk ke taman perumahan saya sesak teruk, rupa-rupanya orang ramai mula menyelamatkan kereta masing-masing.
“Saya sempat pulang ke rumah dan menyelamatkan barang berharga termasuk kelengkapan sekolah anak sebelum datang ke PPS,” ujarnya. – KOSMO! ONLINE


Enam penoreh getah warga Myanmar dicekup
Oleh NORLIDA AKMAR IDROS

6 Februari 2023, 5:06 pm
KUALA NERANG – Markas Divisyen Kedua Infantri Malaysia (2 Divisyen) menahan enam pendatang asing tanpa izin (PATI) warga Myanmar yang disyaki bekerja sebagai penoreh getah secara haram pada semalam.
Menurut kenyataan 2 Divisyen, empat lelaki dan dua wanita berusia antara 19 hingga 45 tahun itu ditahan di sektor Kawasan Tanggungjawab Briged Keenam Infantri Malaysia (KTJ 6 Bgd) di sini dalam daerah Padang Terap kira-kira pukul 3 petang.
“Kesemua mereka dipercayai bekerja di ladang getah di sepanjang sempadan Malaysia-Thailand di sini,” katanya.
Katanya, berpandukan maklumat perisikan, pasukan melaksanakan rondaan sebelum mengesan tiga motosikal dinaiki empat lelaki dan dua wanita di kawasan ladang getah berdekatan sempadan Malaysia-Thailand.
“Pasukan seterusnya menahan kesemua mereka dan pemeriksaan mendapati kumpulan warga asing terbabit tidak mempunyai dokumen perjalanan dan permit pekerjaan yang sah,” ujarnya. – KOSMO! ONLINE


Cef didenda RM3,500, sembunyi duit nenek mangsa ‘love scam’
Oleh DIYANATUL ATIQAH ZAKARYA

6 Februari 2023, 5:04 pm
MELAKA – Padah menyembunyikan wang sebanyak RM17,000 milik warga emas yang menjadi mangsa ‘Love Scam’, seorang cef dijatuhi hukuman denda RM3,500 oleh Mahkamah Majistret Ayer Keroh, di sini, hari ini.
Majistret Mazana Sinin menjatuhkan hukuman itu terhadap tertuduh, M. Mizwan Omar, 43, yang mengaku salah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati menyembunyikan harta iaitu wang RM17,000 milik Hafshah Muhammad, 64, dalam akaun Maybank dengan mempunyai sebab untuk mempercayai ia diperoleh dengan cara penipuan di Maybank Ayer Keroh pada 26 Julai 2017.
Sabit kesalahan, tertuduh boleh dikenakan hukuman penjara maksimum lima tahun atau denda kedua-duanya sekali mengikut Seksyen 424 Kanun Keseksaan.
Mengikut fakta kes, warga emas berkenaan dikatakan berkenalan dengan lelaki warga United Kingdom (UK) dikenali Franklin Marcelo Scott melalui laman sosial Interpal.net pada Jun 2014.
Selepas tiga tahun berkenalan lelaki itu ingin meminjam wang sebanyak RM17,000 dan berjanji akan membayarnya.

Wanita berkenaan kemudian telah memindahkan amaun tersebut ke dalam akaun Maybank (atas nama tertuduh) yang dikatakan kenalan kepada lelaki terbabit dan menetap di Malaysia.
Warga emas itu hanya menyedari dirinya ditipu dan membuat laporan polis selepas tidak menerima sebarang bayaran sehingga Disember 2017 serta mendapati alamat laman sosial Skype digunakan Franklin Marcelo Scott dikesan berada di Malaysia.
Tertuduh turut mengaku telah memberikan butiran akaun kepada seorang wanita untuk dipinjamkan dan siasatan polis mengesahkan terdapat kemasukan wang warga emas berkenaan berjumlah RM17,000 pada 26 Julai 2017.
Terdahulu, tertuduh yang tidak diwakili peguam merayu hukumannya diringankan dengan alasan kini bekerja sebagai cef dan mempunyai tanggungan keluarga termasuk dua orang anak.
Pendakwaan dikendalikan Timbalan Pendakwa Raya J. Banusha memohon hukuman setimpal dikenakan sebagai pengajaran terhadap tertuduh.
Selepas mendengar rayuan kedua belah pihak, Mazana memerintahkan tertuduh membayar denda sebanyak RM3,500 atau penjara enam bulan jika gagal bayar. Tertuduh kemudian membayar denda tersebut. – KOSMO! ONLINE


Servis balut buku teks sekolah RM1
Oleh KOSMO!

6 Februari 2023, 4:53 pm
PETALING JAYA – Sesi persekolahan bagi penggal baharu bakal bermula tidak lama lagi dan pastinya para pelajar dibekalkan dengan buku teks sekolah yang berbeza mengikut silibus masing-masing.
Menjadi tanggungjawab ibu bapa mahupun pelajar itu sendiri untuk membalut buku teks sekolah agar ia tidak rosak sepanjang tempoh pembelajaran.
Namun, ramai yang dikatakan malas untuk membalut buku disebabkan tidak tahu cara yang betul agar kelihatan kemas.
Seorang pengguna Facebook, Mas Amalina menawarkan perkhidmatan membalut buku teks sekolah pada harga serendah RM1 khas buat penduduk di Bangi dan kawasan sekitarnya.
“Assalamualaikum warga Bangi. Alhamdulillah, saya ada buat servis balut buku teks sekolah. Satu buku, RM1.
“Ibu ayah yang belum ada kesempatan nak balut buku teks anak boleh cari saya. Insya-Allah saya boleh bantu,” katanya menerusi satu hantaran yang dikongsikan di kumpulan Facebook, Bandar Baru Bangi Community semalam.

Tambah peniaga tersebut, ibu bapa hanya perlu menyediakan pembalut dan buku teks untuk dihantar kepadanya.
“Untuk urusan book (tempah) slot, boleh terus hubungi saya,” katanya.
Menjengah ke ruangan komen, ramai yang bertanya kepada wanita tersebut lokasi rumahnya dan ada juga meminta supaya diadakan perkhidmatan ‘self-pickup’ di rumah pelanggan.
“Kalau ambil buku di rumah boleh? Buat di rumah saya pun tak apa, sebab saya susah nak ke rumah puan, ada anak kecil di rumah,” kata seorang pengguna Facebook yang berminat dengan tawaran tersebut.
“Rajin orang yang buat kerja macam ini, sebab memang ramai ibu bapa yang tak sempat nak balutkan buku teks anak-anak. Moga murah rezeki puan,” puji Az Zahra. – KOSMO! ONLINE


Ubat tidak berdaftar bernilai RM945,000 dirampas di Terengganu
Oleh KAMALIZA KAMARUDDIN

6 Februari 2023, 5:03 pm
KUALA TERENGGANU – Sebanyak 544 jenis produk ubat dan kosmetik tidak bernotifikasi bernilai RM945,727 telah dirampas oleh Cawangan Penguatkuasaan Farmasi, Jabatan Kesihatan Negeri Terengganu (JKNT) sejak tahun 2021.
Pengarah Kesihatan Terengganu, Datuk Dr. Kasemani Embong berkata, kesemua produk tersebut dirampas hasil daripada 121 operasi dijalankan di seluruh negeri imi sepanjang tempoh dua tahun tersebut.
“Kebanyakan produk dirampas merupakan ubat-ubatan tidak berdaftar dengan Kementerian Kesihatan Malaysia (KKM).
“Sebelum itu, kita telah melakukan risikan dan siasatan terhadap setiap aduan diterima daripada orang awam,” katanya selepas merasmikan program Gerak Gempur Cakna Ubat di sini hari ini.
Kasemani berkata, produk kosmetik dan ubat-ubatan mencurigakan yang dijual menerusi media sosial juga tidak terlepas daripada pemeriksaan Cawangan Penguatkuasaan Farmasi JKNT.
Dalam perkembangan sama, beliau memberitahu, Cawangan Penguatkuasaan Farmasi JKNT turut berjaya merampas sebanyak 1,231 jenis produk dan kosmetik bernilai lebih RM1.19 juta pada tahun 2019 dan 2020.

“Sebanyak 121 kes telah dikenakan denda bernilai RM282,450 terhadap peniaga terlibat membabitkan kesalahan mengikut Akta Jualan Dadah 1952, Akta Racun 1952 (Pindaan 2022) dan Akta Ubat (Iklan dan Penjualan 1956).
“Semakan boleh dilakukan menerusi laman web, www.npra.moh.gov.my atau menggunakan aplikasi FarmaChecker,” katanya. – KOSMO! ONLINE.


Pengurangan peruntukan bakal jejaskan perkhidmatan Ahli Parlimen
Oleh CHERINE JON

6 Februari 2023, 4:53 pm
KUCHING- Pengurangan kadar peruntukan pembangunan untuk Ahli Parlimen daripada RM3.8 juta kepada RM1.3 juta akan menjejaskan kualiti khidmat dan bantuan kerajaan yang dapat disalurkan oleh wakil rakyat.
Setiausaha Agung Gabungan Parti Sarawak (GPS) Dato Sri Alexander Nanta Linggi berkata atas dasar itu, kerajaan perlu mengambil langkah lebih proaktif bagi menangani kekangan berkenaan.
“Meskipun merasa sedikit terkilan, namun saya terpaksa menerima ketetapan ini dan berharap peruntukan ini akan dipertingkatkan oleh kerajaan dari semasa ke semasa.
“Ini tidak lain hanyalah bertujuan untuk memastikan rakyat dapat dibantu dengan sebaiknya selari dengan hasrat Malaysia Madani,” katanya menerusi satu kenyataan, hari ini.
Menurut Menteri Kerja Raya yang juga Ahli Parlimen Kapit itu, sebagai Ahli Parlimen dan ahli jemaah menteri Kerajaan Perpaduan, beliau amat memahami dasar tindakan berkenaan yang terpaksa diambil sebagai langkah penjimatan kewangan negara.
Bagaimanapun, katanya keputusan itu agak mengejutkan, mengambil kira keperluan penduduk dan kawasan yang pelbagai, terutamanya di kawasan pedalaman.

“Sebagai Ahli Parlimen Kapit, kawasan yang berada jauh di pedalaman dengan cabaran geografi dan luas kawasan menyamai keluasan negeri Pahang di Semenanjung Malaysia, tentulah peruntukan ini tidak mencukupi dan akan memberi cabaran yang lebih besar kepada saya dalam mengurus tadbir kepelbagaian keperluan penduduk dan penambahbaikan infrastruktur di kawasan yang amat diperlukan oleh rakyat,” katanya.
Menjelas lanjut, Alexander berkata kebanyakan kawasan Parlimen dan Dewan Undangan Negeri di Sarawak juga berada jauh di pedalaman tentunya amat bergantung kepada peruntukan berkenaan.
Katanya peruntukan sebelum ini banyak membantu Ahli Parlimen untuk membantu penduduk secara lebih efisien dengan bantuan dapat disalurkan secara langsung dan pantas tanpa perlu melalui pelbagai proses di peringkat Pejabat Daerah dan jabatan kerajaan.
Tambahnya peruntukan itu yang disalurkan ke pusat khidmat juga menjadi pusat sehenti bagi disalurkan kepada penduduk di kawasan yang memerlukan bantuan dengan kadar segera. -KOSMO! ONLINE.


Pemuda hilang: Operasi SAR guna pengimejan suhu
Oleh MASTURAH SURADI

6 Februari 2023, 5:10 pm
MERSING – Operasi mencari dan menyelamat (SAR) penuntut institut pengajian tinggi swasta (IPTS) yang memasuki hari keenam disyaki hilang di Pulau Mawar dipergiat dengan menggunakan peralatan pengimejan suhu di beberapa lokasi sekitar lokasi berkenaan.
Ketua Polis Daerah Mersing, Superitendan Abdul Razak Abdullah Sani berkata, peralatan pengimejan suhu itu digunakan sejak semalam ekoran usaha mengesan mangsa Muhamad Akmal Hakimi Ishak, 19, tidak menemui petunjuk.
“Setelah SAR tidak menemui sebarang petunjuk positif, pasukan mencari dan menyelamat menggunakan peralatan pengimejan kerana mampu mengesan suhu badan sekali gus membantu menjejak sekiranya mangsa berada di pulau berkenaan.
“Bagaimanapun kami masih meneruskan pencarian membabitkan tiga sektor iaitu daratan, sungai dan perairan,” katanya ketika dihubungi hari ini.
Katanya, usaha SAR yang digerakkan sejak Jumaat lalu akan diteruskan meskipun berdepan cabaran cuaca hujan berterusan sejak petang semalam.
Menurutnya, anggota yang terlibat juga telah menjejaki keseluruhan Pulau Mawar yang mana keluasannya lebih kurang tiga kilometer (km) persegi secara berulang kali sejak hari pertama operasi dilancarkan.

Terdahulu, Muhamad Akmal dilaporkan hilang selepas keluar dari rumah keluarganya di Taman Makmur, Kluang sejak Rabu lalu.
Bagaimanapun motosikal dinaiki mangsa ditemui di kawasan Pulau Mawar dan dipercayai ditinggalkan bagi membolehkannya melakukan aktiviti mendaki di pulau berkenaan. – KOSMO! ONLINE


Kenal pasti masalah kesesakan di hospital – Dr. Zaliha
Oleh EDDY AQMAL MOHAMED HAMIDI

6 Februari 2023, 5:09 pm
PUTRAJAYA – Menteri Kesihatan, Dr. Zaliha Mustafa memaklumkan telah mengarahkan para pegawainya untuk mengusahakan beberapa perkara sebagai usaha bagi mengatasi isu kesesakan di hospital.
Arahan tersebut ujar beliau adalah susulan daripada tinjauan bersama para pegawai ke salah satu Jabatan Kecemasan sebuah hospital tidak dinamakan yang sesak di Lembah Klang minggu lalu.
“Setiap Jabatan Kecemasan mempunyai masalah tersendiri dan tinjauan yang dilakukan pegawai saya kali ini berbeza dengan Jabatan Kecemasan yang saya pergi sebelum ini di Hospital Tengku Ampuan Rahimah (HTAR) Klang.
“Saya dimaklumkan, petugas barisan hadapan di jabatan ini terpaksa bertungkus-lumus merawat pesakit kerana ada pesakit yang sepatutnya dimasukkan ke wad, masih lagi berada di Jabatan Kecemasan,” katanya menerusi perkongsian di laman media sosial hari ini.
Menurut Dr. Zaliha, kelewatan untuk memasukkan pesakit ke dalam wad akan memberi kesan kepada perkara lain dan sehubungan itu, beliau telah mengarahkan beberapa perkara dilaksanakan bagi mengatasinya.
“Kenal pasti masalah kesesakan termasuk perkara melibatkan mental dan fizikal yang dihadapi petugas kesihatan juga pesakit serta mengadakan perbincangan secara mendalam antaranya berkaitan petugas kesihatan.

“Lebih banyak katil juga akan disediakan termasuk memantapkan sistem pentadbiran di hospital-hospital,” katanya.
Jelas Dr. Zaliha, kebanyakan isu yang ada di Jabatan Kecemasan adalah melibatkan isu-isu yang diwarisi dan sistemik namun ada antara isu tersebut boleh diselesaikan dengan mengadakan pertemuan bersama pihak berkaitan.
“Ramai petugas barisan hadapan bekerja melebihi masa semasa pandemik dan perkara itu berlanjutan apabila kita berdepan pula dengan lonjakan kes Penyakit Tidak Berjangkit pasca pandemik.
“Kami akan terus mendengar dan mencari penyelesaian terhadap isu-isu yang dibangkitkan secara dalaman serta melakukan libat urus bersama Kementerian Kewangan demi petugas barisan hadapan dan rakyat Malaysia,” katanya. -KOSMO! ONLINE.


Hubungan berakhir, tunang Anju mahu terus bersahabat
Oleh MOHAMMAD SHAHEMY AZMI

6 Februari 2023, 4:50 pm
PETALING JAYA – Teka-teki status pertunangan pelakon Zarina Anjoulie dengan Datuk Seri Khazrul Elzey terjawab selepas lelaki itu memberi bayangan seolah-olah mengesahkan ikatan antara mereka sudah pun terlerai di tengah jalan.
Menerusi hantaran yang dimuat naik dalam TikTok, Khazrul mengakui dia bukanlah lelaki baik seperti yang diimpikan Zarina. Selain berharap mereka terus bersahabat, ahli perniagaan itu turut mendoakan pelakon Hantu Kuat Ketawa itu ditemukan dengan lelaki lebih baik berbanding dirinya.
“Kita hanya merancang, Allah yang menentukan. Papa (gelarannya untuk Zarina) tidak sebaik mana yang mama impikan. Kita berdua masih ada kekurangan.
“Semoga kita akan terus menjadi sahabat. Papa doakan mama dapat orang yang lebih baik,” tulisnya.
Dalam hantaran sama, Khazrul yang berstatus duda itu turut berkongsi gambar-gambar kenangannya ketika bersama Zarina atau nama lengkapnya Zarina Anjoulie Lavocah Mohd. Fahizul, 35.
“Terima kasih atas cinta mama kepada papa. Hanya Allah SWT sahaja yang dapat membalasnya di akhirat kelak. I love you (saya sayang awak),” ujarnya.

Terdahulu, Zarina atau mesra disapa Anju membuatkan peminatnya tertanya-tanya selepas dia bertindak memadam semua gambar Khazrul dalam Instagram miliknya.
Bahkan, pelakon filem Hantu Kuat Ketawa itu turut berkongsi kapsyen ringkas memberitahu hatinya kini sedang remuk (broken).
Pada 26 Januari lalu, Zarina mendedahkan mereka sudah ‘diikat’, namun tidak berkongsi tarikh penyatuan biarpun sudah menempah baju pengantin dan cincin perkahwinan.
Difahamkan majlis pernikahan pasangan tersebut akan berlangsung pada Mac ini, malah bakal suaminya juga telah membeli rumah baharu di sebuah kawasan elit.
Sebelum ini, Zarina dan Elzey  didakwa sudah berkahwin secara rahsia selepas tampil romantis dalam media sosial dan membahasakan satu sama lain sebagai papa dan mama. – KOSMO! ONLINE


Bomba bawa turun lelaki 140kg guna cadar
Oleh DIYANATUL ATIQAH ZAKARYA

6 Februari 2023, 4:27 pm
MELAKA – Sepasukan bomba membantu membawa turun seorang lelaki obesiti seberat 140 (kg) menggunakan cadar dari kediamannya di tingkat empat sebuah pangsapuri di Lorong Pandan, di sini, bagi mendapatkan rawatan di hospital, hari ini.
Komander operasi dari Balai Bomba dan Penyelamat (BBP) Melaka Tengah, Pegawai Bomba Kanan II Mohd. Sofian Hassan berkata, panggilan bantuan itu diterima pada pukul 10.13 pagi daripada pihak Kementerian Kesihatan (KKM).
Katanya, sepasukan tujuh pegawai dan anggota bersama-sama sebuah jentera telah dikejarkan ke lokasi.
“Setiba di lokasi pada pukul 10.22 pagi, kita dapati benar terdapat seorang mangsa lelaki obesiti berumur 50 tahun terbaring di dalam bilik kerana dipercayai tidak mampu bangun untuk dibawa petugas KKM ke hospital.
“Seramai tujuh anggota bomba membantu mengangkat dan membawa turun mangsa dari kediamannya di tingkat empa,” katanya.
Tambahnya, mangsa telah diangkat menggunakan cadar dan operasi membawa turun mangsa mengambil masa kira-kira 15 minit.

“Mangsa selamat dibawa turun tanpa sebarang kecederaan dan operasi tamat pada pukul 10.37,” katanya.


Gempa Turkiye: Dua pelajar, satu keluarga Malaysia selamat
Oleh AMREE AHMAD

6 Februari 2023, 4:22 pm
PUTRAJAYA- Persatuan Pelajar Malaysia di Turkiye mengesahkan belum ada lagi laporan mengenai rakyat negara ini terlibat isu gempa bumi di Turkiye awal pagi tadi.
Menurut jurucakap organisasi berkenaan, semua warga Malaysia disahkan berada dalam keadaan selamat di Gaziantep dan tidak terbabit dalam bencana alam itu.
“Alhamdulillah, di kawasan tersebut memang ada dua pelajar dan satu keluarga Malaysia yang menetap di sana, namun mereka mengesahkan masih selamat,” katanya ketika dihubungi Kosmo! tadi.
Beliau yang hanya mahu dikenali sebagai Dini memberitahu, gegaran teruk akibat bencana itu turut dapat dirasai dengan jelas di kebanyakan wilayah dalam Turkiye sendiri.
Katanya, sekiranya terdapat sebarang keperluan atau pun masalah, mereka boleh berhubung terus dengan mana-mana ahli jawatankuasa kebajikan Masat.
Gempa berukuran 7.8 skala Magnitud berdurasi 75 saat dilaporkan melanda barat bandar raya Gaziantep dekat sempadan Syria pada pukul 4.17 pagi (9.17 pagi waktu Malaysia).

Gegaran kedua tertinggi dalam sejarah Turkiye selepas 1939 yang berkekuatan 7.9 skala Magnitud itu turut telah mengakibatkan ancaman tsunami di perairan negara berkenaan.
Dalam pada itu, Wisma Putra memaklumkan bahawa pihak Kedutaan Besar Malaysia di Ankara masih lagi sedang memantau rapi segala perkembangan terkini gempa bumi tersebut.
Dianggarkan terdapat lebih 400 warga Malaysia bertugas di seluruh Turkiye selain hampir 500 pelajar negara ini yang masih menuntut di pelbagai institusi pengajian tinggi di sana.
Mereka yang memerlukan bantuan boleh menghubungi pihak kedutaan melalui telefon am +90 312 446 3547/48 atau kecemasan +90 534 457 1006 atau e-mel [email protected].
Sementara konsulat jeneral Malaysia di Istanbul pula boleh dihubungi melalui telefon +90 212 989 1001, +90 536 289 6788, +90 551 711 2174 atau e-mel [email protected]. -KOSMO! ONLINE.


25 kedai makan di Melaka bersetuju tawar Menu Rahmah
Oleh DIYANATUL ATIQAH ZAKARYA

6 Februari 2023, 4:42 pm
MELAKA – Sebanyak 25 buah restoran dan gerai makanan di negeri ini bersetuju untuk menawarkan Menu Rahmah diperkenalkan oleh Kementerian Perdagangan Dalam Negeri dan Kos Sara Hidup (KPDN).
Pengarah KPDN negeri, Norena Jaafar berkata, pihaknya sedang membantu memberi penerangan mengenai program itu kepada persatuan-persatuan peniaga dan jumlah penyertaan dijangka terus meningkat.
Katanya, ia susulan pihaknya mengesan wujud kekeliruan dalam kalangan peniaga mengenai cara pelaksanaan Menu Rahmah yang berkonsepkan sukarelawan dan mengikut kemampuan masing-masing.
“Setakat ini 25 peniaga makanan bersetuju, namun kita menyasarkan untuk satu-satu kawasan penempatan itu mempunyai sekurang-kurangnya sebuah kedai makanan menawarkan Menu Rahmah, kita dalam proses ke arah itu.
“Kita sedang berurusan dengan persatuan-persatuan peniaga, setakat ini ramai yang berminat namun keliru dengan pelaksanaan termasuk tanggapan menu ini perlu diadakan setiap hari tetapi sebenarnya ia bergantung kepada kemampuan mereka,”katanya.
Beliau berkata demikian ketika mengunjungi Restoran Asam Pedas Selera Kampung di Banda Hilir di sini yang menjadi restoran pertama menawarkan Menu Rahmah.

Sementara itu, pemilik restoran Asam Pedas Selera Kampung, Saharudin Mohd. Nor, 56, berkata, dia berbesar hati untuk menyahut inisiatif tersebut meskipun berdepan cabaran dalam menyediakan menu lengkap protein dan fiber pada harga cuma RM5.
“Mencabar juga untuk menyediakan sepinggan nasi dan air pada harga RM5, tetapi ia bukanlah mustahil, saya yakin peniaga lain juga mampu membuatnya tanpa menanggung sebarang kerugian, cuma tiada untung.
“Saya anggap ini adalah kebajikan kepada masyarakat, walaupun murah namun kualiti hidangan adalah setanding menu biasa, cuma kita sesuaikan saiz hidangan sahaja dengan harga RM5 itu,” katanya.
Ujarnya, restoran itu menawarkan tiga jenis set asam pedas Menu Rahmah iaitu asam pedas ikan, ayam dan daging tetel yang setiapnya dilengkapi sayur kubis serta telur masin.
Tambahnya, menu itu akan ditawarkan kepada 100 pelanggan pertama pada hari Isnin dan Khamis. -KOSMO! ONLINE.


30 projek rintis [email protected] dijangka siap menjelang April
Oleh ISWAN SHAFIQ ISA

6 Februari 2023, 4:46 pm
SEBERANG PERAI – Program [email protected] yang melibatkan 30 projek rintis untuk Program Perumahan Rakyat (PPR) dan meliputi 13,218 unit rumah di seluruh negara dijangka siap sepenuhnya menjelang April ini.
Apabila siap kelak, ia dijangka memberi manfaat kepada kira-kira 53,000 isi rumah khususnya dalam kalangan mereka yang berpendapatan rendah atau B40 untuk menikmati kemudahan mengakses internet secara percuma selama sembilan bulan.
Menteri Pembangunan dan Kerajaan Tempatan, Nga Kor Ming berkata, ketika ini, 27 daripada 30 projek rintis bernilai RM22 juta itu telah hampir siap dengan melibatkan kerja-kerja pemasangan kabel gentian optik, ‘router’ dan modem serta perkhidmatan internet berkapasiti 30Mbps di setiap unit rumah.
“Selepas tempoh sembilan bulan (mengakses internet secara percuma) ini, PR1MA (Projek Perumahan 1Malaysia) akan memperkenalkan pula pakej internet berkelajuan 30, 60 dan 100Mbps secara pilihan dengan harga yang sangat kompetitif dan mereka (penghuni PPR yang terlibat) boleh melanggan perkhidmatan itu mengikut kemampuan masing-masing.
“Saya yakin dengan adanya kemudahan seperti ini, golongan pelajar sekolah khususnya tidak ada masalah lagi untuk buat kerja rumah secara ‘online’ (dalam talian) berbanding dahulu. Ini adalah hadiah atau ‘angpau’ untuk rakyat di PPR,” katanya.
Beliau berkata demikian ketika ditemui pemberita ketika sesi lawatan ke PPR Taman Bagan Jaya, Butterworth di sini yang turut dihadiri oleh beberapa tetamu lain, hari ini.

Kira-kira 1,488 penduduk di PPR tersebut dijangka menjadi kumpulan penghuni PPR pertama di Pulau Pinang yang akan menikmati kemudahan internet secara percuma selama sembilan bulan itu.
Difahamkan, kerja-kerja pelaksanaan program [email protected] di PPR Taman Bagan Jaya yang melibatkan 382 rumah itu dijangka siap sepenuhnya selewat-lewatnya bulan depan.
Dalam pada itu, Kor Ming turut memuji Pulau Pinang selaku negeri pertama yang mewajibkan kemudahan mengakses internet sebagai sebahagian daripada keperluan asas dan utiliti untuk membangunkan satu-satu projek.
“Dulu, nak buat sesuatu projek pembangunan itu, utiliti atau asasnya hanyalah air dan elektrik. Dalam hal ini, Pulau Pinang adalah negeri pertama (yang mewajibkan internet dalam pembangunan),” ujar beliau. – KOSMO! ONLINE


Lelaki ditemui meninggal dunia dalam rumah berkunci
Oleh IVAN AMIRUL

6 Februari 2023, 4:48 pm
PENAMPANG – Seorang lelaki ditemui tidak sedarkan dalam sebuah rumah berkunci dalam kejadian di Penampang Baru pagi tadi.
Ekoran kejadian itu, orang awam menghubungi pasukan bomba untuk membantu membuka pintu rumah terbabit.
Sebaik berjaya dibuka, mangsa yang dikenali sebagai Sulaiman @ Arman Mosrih, 48, bagaimanapun disahkan sudah meninggal dunia.
Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) berkata, pihaknya menerima panggilan kecemasan berhubung kejadian berkenaan pada pukul 8.38 pagi.
“Sepasukan lapan anggota dan pegawai bersama jentera dan Unit Bantuan Perkhidmatan Kecemasan (EMRS) terus dikerah ke lokasi kejadian.
“Pusat Gerakan Operasi Sabah menerima panggilan kecemasan rumah terkunci membabitkan seorang mangsa lelaki ditemui tidak sedarkan diri.

“Operasi membuka pintu terkunci terus dijalankan dan mangsa disahkan meninggal dunia oleh pegawai perubatan yang hadir membantu di lokasi kejadian,”katanya dalam kenyataan media hari ini.
Menurutnya, mangsa terus diserahkan kepada pihak polis untuk tindakan lanjut dan operasi ditamatkan pada pukul 9.45 pagi. -KOSMO! ONLINE.


‘Jangan cakap jaga solat, mengaji kepada pesakit kesihatan mental’
6 Februari 2023, 4:38 pm
PETALING JAYA – Sebagai individu yang pernah mengalami tekanan mental sehingga mencederakan diri sendiri, pelakon Hafreez Adam mengingatkan kepada masyarakat di luar sana agar tidak memandang ringan tentang penyakit tersebut.
Ujarnya, jangan sesekali menyuruh pesakit yang mengalami kesihatan mental agar menjaga soal agama seperti solat dan mengaji kerana orang luar tidak akan pernah tahu apa yang dilalui golongan tersebut.
“Bila orang kongsi atau cerita pasal isu kesihatan mental, jangan cakap kepada mereka, ‘jaga solat’, ‘banyakkan mengaji’.
“Kalian takkan pernah tahu apa yang mereka harungi. Kalian tak tahu apa yang mereka lakukan untuk jadi dan rasa lebih baik. Kalian takkan tahu,” tulisnya dalam hantaran Instagram.
Tambah Hafreez, jika seseorang itu tidak berkongsi ibadah dalam media sosial, tidak bermakna dia tidak melakukan amalan tersebut dalam kehidupan.
“Tak semua orang kongsi gambar atas sejadah. Tak kongsi, tak bermakna tak buat. Bayangkan. Macam mana kalau orang tu buat semua, solat, mengaji tapi tetap ada isu (kesihatan mental).

“Sedangkan kalian menyuruh mereka buat. Mereka ada buat, tapi hanya Allah yang tahu,” katanya lagi.
Pelakon drama Tarik Aku Ke Syurga itu mengingatkan semua bahawa setiap ujian manusia berbeza-beza.
Justeru, apa yang perlu dilakukan adalah sentiasa mendoakan golongan tersebut yang bergelut dengan ‘perang’ dalam diri sendiri.
“Kalian putus cinta dengan kekasih pun menangis sampai 13 hari. Sekurang-kurangnya kalian tahu kenapa rasa begitu.
“Bayangkan orang yang rasa terpuruk, tapi tak tahu punca? Senang ke nak okey kalau punca pun tak tahu? Jadi baik ya kalian, jadi baik,” tulisnya lagi.
Terdahulu, beberapa tahun lalu, Hafreez membuat pendedahan mengejut apabila pernah mengalami tekanan mental sehingga tahap mencederakan diri sendiri.
Keadaan itu berlaku kerana dia kerap berdepan situasi yang mengecewakan sejak kecil dan hanya memendam perasaan seorang diri tanpa berkongsi kepada orang lain termasuk ibunya. – KOSMO! ONLINE


Angka korban gempa bumi Turkiye meningkat kepada 284
Oleh KOSMO!

6 Februari 2023, 4:39 pm
ANKARA – Angka kematian tragedi gempa bumi di Turkiye meningkat kepada sekurang-kurangnya 284 orang selepas gempa berkekuatan 7.8 pada skala Richter itu menggegarkan bahagian tenggara negara itu, kata Naib Presiden, Fuat Oktay dalam kemas kini terbaharu.
Menurut Oktay,  lebih 2,300 orang cedera bencana itu.  Beliau berkata, gempa itu adalah yang terkuat  pernah melanda Turkiye  dalam tempoh sekurang-kurangnya satu abad sambil menambah, usaha mencari dan menyelamat diteruskan di beberapa bandar utama.
Pusat Kajian Geologi Amerika Syarikat (USGS) berkata, gempa kuat itu menyebabkan sejumlah bangunan di beberapa buah bandar runtuh, manakala kerosakan turut berlaku di negara jiran, Syria.
Sekurang-kurangnya 245 orang terbunuh di Syria selepas bangunan-bangunan runtuh akibat gempa tersebut.
“Seramai 639 orang cedera,  manakala 237 terbunuh di wilayah Aleppo, Latakia, Hama dan Tartus,” kata Kementerian Kesihatan Syria dalam satu kenyataan.
Koresponden AFP di utara Syria berkata, penduduk yang ketakutan berlari keluar dari rumah mereka selepas gempa bumi melanda sebelum waktu subuh di bandar Gaziantep, Turkiye, kira-kira 40 kilometer (km) dari sempadan Syria.

Anggota-anggota penyelamat  sedang berusaha mencari mangsa-mangsa yang terperangkap di sebalik runtuhan bangunan ketika cuaca hujan.
Gempa tersebut berlaku pada pukul 4.17 pagi (waktu tempatan) pada kedalaman kira-kira 17.9 km berhampiran bandar Gaziantep, yang menempatkan sekitar dua juta penduduk, kata USGS.
Rakaman televisyen menunjukkan orang ramai berdiri dalam salji sambil memakai baju tidur dan dalam keadaan terkejut. Mereka menyaksikan pasukan penyelamat menggali runtuhan kediaman-kediaman yang rosak.
Stesen televisyen NTV melaporkan bahawa bangunan-banguna juga runtuh di bandar Adiyaman, Malatya dan Diyarbakir. – AFP


Tiada mesyuarat paksa Wanita UMNO Bahagian sokong Noraini – Rosni
Oleh KOSMO!

6 Februari 2023, 4:30 pm
PETALING JAYA – Dakwaan sesetengah pihak yang menyatakan ada Bahagian UMNO yang dipaksa memilih dan mengekalkan jawatan Datuk Seri Noraini Ahmad sebagai Ketua Wanita UMNO hanyalah tohmahan semata-mata.
Menjelaskan perkara itu, Setiausaha Wanita UMNO, Datuk Rosni Sohar berkata, setakat ini tiada mesyuarat ketua wanita negeri diadakan seperti yang dikhabarkan.
Malah katanya, jauh sekali paksaan pada ketua wanita negeri untuk memberi sokongan pada Datuk Seri Noraini dan angka yang disebutkan juga adalah tidak benar.
“Saya ingin tegaskan disini saya selaku Setiausaha Wanita UMNO Malaysia bahawa tohmahan semua ini adalah tidak benar sama sekali.
“Kebanyakan negeri yang menyatakan sokongan mereka terhadap Datuk Seri Dr Noraini Ahmad dan Datuk Norliza Rahim untuk terus menerajui Wanita UMNO Malaysia adalah dengan kerelaan mereka sendiri,” katanya dalam satu kenyataan di sini hari ini.
Tambah Rosni, keputusan yang dibuat itu juga seiring dengan usul yang dibawa di Perhimpunan Agung Wanita yang lalu.

Justeru, beliau berharap agar Wanita UMNO lebih fokus kepada persiapan untuk menghadapi pilihan raya di enam negeri yang bakal tiba.
“Wanita perlu tumpukan untuk memperbaiki dan mempertingkatkan gerak kerja Jalinan Rakyat (JR) di enam negeri tersebut. Jangan biarkan pemilihan menjejaskan gerak kerja yang telah dijalankan,” ujarnya.
Terdahulu Rosni memaklumkan, pelbagai tohmahan telah berlegar di media sosial tentang sokongan terhadap Ketua Wanita UMNO Malaysia.
Ujar beliau, ada ‘tabloid’ yang mengeluarkan kenyataan kononnya wanita dari Bahagian tertentu minta Datuk Seri Noraini untuk berundur diri dan ada juga yang mengatakan bahawa beliau telah memanggil mesyuarat memaksa Ketua Wanita Negeri menyatakan sokongan dari setiap wanita bahagian.
Selain itu, ada juga yang telah mengeluarkan angka sokongan terhadap individu yang ingin bertanding.-KOSMO! ONLINE.


1,310 mangsa dipindahkan di Kuantan
Oleh ABDUL RASHID ABDUL RAHMAN

6 Februari 2023, 4:29 pm
KUANTAN – Gelombang baharu banjir bermula di negeri ini apabila seramai 1,310 orang mangsa di daerah ini dipindahkan ke pusat pemindahan sementara (PPS) bermula hari ini.
Pengarah Angkatan Pertahanan Awam Pahang, Che Adam A. Rahman berkata, kesemua mangsa daripada 342 keluarga itu ditempatkan di enam PPS yang mula dibuka hari ini.
“Seramai 560 mangsa daripada 140 keluarga ditempatkan di PPS Dewan Dato’ Manan, PPS Dewan Orang Ramai Sri Damai (57 mangsa), PPS Dewan Orang Ramai Jaya Gading (30 mangsa), PPS Dewan Orang Ramai Sri Mahkota (143 mangsa), PPS Dewan Orang Ramai Taman Tas (220 mangsa) dan PPS Wisma Belia seramai 300 mangsa.
“Pihak APM masih terus melakukan pemantauan dan bersedia memindahkan mangsa yang terjejas akibat banjir,” katanya di sini hari ini.
Menurutya, pada masa ini tiga sungai berada pada paras bahaya iaitu Sungai Lembing, Sungai Kuantan dan Sungai Belat. – KOSMO! ONLINE


MOF bertemu PLUS bincang tambah lorong di Johor
Oleh KHAIRUL MOHD. ALI

6 Februari 2023, 4:38 pm
ISKANDAR PUTERI – Kementerian Kewangan bakal mengadakan pertemuan dengan PLUS Malaysia Bhd. (PLUS) bagi membincangkan permohonan kerajaan Johor berhubung penambahan lorong Lebuh Raya Utara-Selatan di negeri ini.
Timbalan Menteri Kewangan I, Datuk Seri Ahmad Maslan berkata, pertemuan itu bertujuan mendapatkan maklum balas syarikat pengendali lebuh raya itu berhubung isu berkenaan.
Menurut beliau, maklum balas tersebut penting kerana penambahan lorong laluan telah diumumkan dalam manifesto sempena dua Pilihan Raya Umum (PRU) sebelum ini.
“Minggu ini saya akan mengadakan pertemuan dengan pihak PLUS bagi membincangkan cadangan dibangkitkan kerajaan negeri Johor iaitu untuk menambah lorong antara Yong Peng hingga Johor Bahru.
“Ini juga merupakan permintaan ramai pihak bertujuan untuk mengurangkan kesesakan lalu lintas yang terus berlanjutan sejak sekian lama, khususnya pada waktu cuti atau musim perayaan.
“Lebuhraya PLUS di Melaka dan Negeri Sembilan sudah dibesarkan menjadi enam dan lapan lorong, namun apabila tiba di Johor, hanya empat sahaja lorong sedangkan negeri ini memberi sumbangan besar kepada pendapatan negara,” katanya dalam sidang akhbar selepas Majlis Dialog Belanjawan 2023 Peringkat Negeri Johor yang diadakan di Kota Iskandar, di sini hari ini. -KOSMO! ONLINE.


Berang tidak diberi wang untuk kahwin, remaja bakar rumah ibu bapa
Oleh KOSMO!

7 Februari 2023, 9:00 pm
JAKARTA – Seorang remaja berusia 17 tahun bertindak nekad membakar rumah ibu bapanya kerana berang tidak diberikan wang untuk belanja kahwin, lapor laman berita Pikiran Rakyat semalam.
Suspek yang hanya dikenali sebagai RA  berasal dari Tebo, wilayah Jambi.
Menurut polis, suspek telah  diberkas selepas didakwa membakar rumah ibu bapanya akibat marah tidak diberi wang untuk berkahwin.
Ketua Polis Tebo Tengah, Asisten Komisioner Polis Dedi Tanto Manurung mengesahkan penangkapan itu dengan suspek kini berada dalam tahanan polis untuk siasatan lanjut.
“Ya, terdapat aduan daripada mangsa bernama Amri yang mengatakan anaknya telah membakar rumahnya,” kata Dedi, kelmarin.
Dalam kejadian pada Sabtu lalu, rumah milik pengadu di Jalan Kelompok Tani, kabupaten Tebo, wilayah Jambi hangus akibat dibakar. – Agensi


Lamborghini pernah dimiliki Malaysia
Oleh KOSMO

7 Februari 2023, 9:49 pm
PETALING JAYA – Jenama kereta ‘supercar’ Lamborghini tidak perlu diperkenalkan lagi, malah kemahsyuran jenama tersebut pasti sahaja semua masyarakat mengenalinya.
Namun, sebenarnya jenama kereta dari Itali ini sebenarnya pernah dimiliki oleh salah sebuah syarikat tempatan kita.
Selain pegangan saham Lotus milik United Kingdom pernah diambil alih oleh Proton, Lamborghini juga telah dimiliki Malaysia pada 1994.
Menurut laman sosial Patriots, menjelang tahun 1978, syarikat Lamborghini diisytihar ‘bankrupt’ sehingga membawa kepada penjualan secara ‘lelong’ dibuat pada tahun 1981.
Lamborghini kemudiannya dijenamakan semula sebagai ‘Nuova Automobili Lamborghini SpA’ selepas syarikat itu dibeli oleh pasangan adik beradik hartawan, Patrick Mimran dan Jean Claude.
Setelah itu, pada tahun 1987, kepimpinan Lamborghini bertukar tangan sekali lagi, setelah syarikat Chrysler Corporation membeli keseluruhan saham Lamborghini.

Pemilikan Chrysler juga tidak bertahan lama, bila mana Lamborghini dijual kepada firma pelaburan Malaysia (Mycom Setdco) dan syarikat gergasi Indonesia (V’Power Corporation) pada tahun 1994.
Disebabkan kegawatan ekonomi yang melanda dunia pada 1998, Audi Group kemudiannya mengambil alih ‘Automobili Lamborghini SpA’ daripada syarikat Mycom dan V’Power dan kekal sehingga ke hari ini.
Di bawah pengurusan Audi Group, Lamborghini berjaya mengembalikan semula zaman kegemilangannya dengan pengeluaran model-model ‘ultraluxury’ sepertimana yang kita dapat lihat hari ini. – KOSMO! ONLINE.


Usahawan dijemput sertai Say Aspire
Oleh KOSMO

7 Februari 2023, 10:10 pm
PETALING JAYA – Kerajaan Selangor menjemput orang ramai terutamanya usahawan menyertai program pembangunan industri mikro, kecil dan sederhana (IMKS) berorientasikan eksport melalui program Say Aspire.
Pengerusi Jawatankuasa Tetap Perumahan, Kesejahteraan Bandar dan Pembangunan Usahawan negeri,  Rodziah Ismail berkata, program terbabit dijadualkan berlangsung pada Mac sehingga Mei depan dan menyasarkan penyertaan 30 usahawan IMKS di Selangor yang bersedia untuk menerokai pasaran global.
Beliau berkata, syarat penyertaan adalah syarikat hendaklah beroperasi di Selangor, pengarah syarikat berumur 18 hinnga 40 tahun serta tidak diisytiharkan muflis atau disenarai hitam.
“Antara manfaat penyertaan ialah kursus latihan eksport, rangkaian kerja bersama agensi kerajaan seperti Malaysia External Trade Development Corporation (Matrade) dan Export-Import Bank of Malaysia Berhad (EXIM Bank Malaysia).
“Selain itu peserta berpeluang membuat pembentangan di hadapan Raja Muda Selangor dan berpeluang memenangi geran Say Aspire pada pusingan akhir,”katanya dalam satu kenyataan.
Mengulas lanjut, Rodziah berkata, program tahunan ini bermula sejak 2018 dan telah melahirkan ramai usahawan berjaya seperti Medics-Pet, PopsMalaya dan Innersejuk.

“Kerajaan negeri Selangor berharap agar program seperti Say Aspire ini bukan sahaja dapat diteruskan malah diperluaskan lagi demi memupuk semangat juang dan daya saing yang tinggi dalam kalangan usahawan IMKS di Selangor.
“Untuk mendaftar, syarikat boleh melayari laman web www.entrepreneurshipselangor.com.my/sayaspire dan permohonan ditutup pada 12 Februari 2023. Syarikat yang terpilih akan dimaklumkan oleh pihak penganjur,”ujarnya.-KOSMO! ONLINE


‘Baby Ken’ nyaris maut jalani pembedahan besarkan punggung
Oleh KOSMO!

7 Februari 2023, 9:30 pm
WASHINGTON – Seorang lelaki yang digelar ‘Baby Ken’ hampir meninggal dunia pada 2021 selepas membelanjakan kira-kira AS$117,000 (RM502,983) untuk rawatan ‘punggung Brazil’ di pasaran gelap Brazil, lapor akhbar New York Post semalam.
Tyler Dyvig, 24, yang berasal dari New York berkata, dia menjalani pembedahan kosmetik pertama pada usia 15 tahun dan sejak itu, mula selesa dihiris pisau bedah. Dia telah menjalani pembedahan membesarkan dada, implan bisep dan pemindahan rambut.
“Saya memutuskan untuk membeli di pasaran gelap kerana tidak mempunyai lemak yang cukup untuk mendapatkan punggung Brazil, selain tidak mahu implan kerana ia tidak asli,” katanya kepada laman Jam Press.
Menurut Dyvig, apabila dia menerima rawatan yang menelan kos AS$1,500 (RM6,4480) untuk setiap sesi, ia kelihatan seperti pembedahan rutin.
“Suntikan itu dilakukan oleh seorang jururawat di apartmennya, di mana anda akan dibawa ke bilik belakang yang mempunyai banyak botol bertutup. Semua alatan kelihatan selamat dan jururawat itu mendakwa ia telah digunakan selama bertahun-tahun,” katanya.
Walaupun mendapat jaminan oleh jururawat, keadaan Dyvig tidak berjalan seperti yang dirancang.

“Untuk minggu pertama, saya baik-baik sahaja. Tetapi kemudian saya mengalami gejala aneh di mana saya berasa lemah, pening dan sesak nafas.
“Saya tidak fikir apa-apa sehingga saya mengalami sakit dada yang teruk dan menyedari kadar denyutan jantung saya sangat laju. Tiga jam kemudian, pertuturan saya menjadi terganggu dan saya terus pitam. Saya fikir saya mengalami strok,” kata Dyvig.
Dyvig dikejarkan ke hospital dan didiagnosis mengalami sindrom takikardia ortostatik postural gangguan autoimun yang menyebabkan jantung berdegup cepat dalam pelbagai keadaan.
Dia dinasihatkan oleh beberapa pakar bedah plastik untuk mengekalkan suntikan silikon di dalam badannya kerana ia berisiko meracuni aliran darahnya jika dikeluarkan.
Dyvig juga berkata, prosedur tidak berkelulusan itu menyebabkan dia menjadi lesu dan mengasingkan diri daripada rakan-rakannya. – Agensi


FAM ‘buka pintu’ TMJ jadi pengurus Harimau Malaya
Oleh MEJA SUKAN KOSMO!

7 Februari 2023, 10:15 pm
PETALING JAYA – Persatuan Bola Sepak Malaysia (FAM) sentiasa terbuka sekiranya Tunku Mahkota Johor (TMJ), Tunku Ismail Sultan Ibrahim berhasrat untuk menjadi pengurus skuad Harimau Malaya pada masa akan datang.
Presiden FAM, Datuk Hamidin Mohd Amin berkata, perkara tersebut hanyalah spekulasi setakat ini tetapi jika perkara itu benar, perbincangan lanjut pasti akan dibuat demi kebaikan bola sepak kebangsaan.
“Saya nampak tular Tunku Ismail sebagai pengurus (Harimau Malaya) tetapi, itu merupakan pandangan netizen. Jika ada (hasrat jadi pengurus) kita perlu bincang dan saya kena bawa kepada Exco FAM untuk putuskan, jadi tidak usah buat spekulasi.
“Kalau perkara ini datang dari Tunku Ismali, saya akan berjumpa untuk perbincangan lanjut. Ini spekulasi dari orang ramai tetapi jika baik untuk bola sepak apa salahnya.
“Saya percaya semua pihak ke arah tersebut (mahu melihat perkembangan pasukan bola sepak kebangsaan). Jadi, kita tidak menolak sebarang kemungkinan untuk sesiapa sahaja tampil untuk membantu,” katanya ketika ditemui di Wisma FAM, Kelana Jaya hari ini.
Ketika ini jawatan selaku pengurus disandang oleh Kim Pan-gon yang juga ketua jurulatih Harimau Malaya. – KOSMO! ONLINE


Gempa bumi Turkiye: Erdogan isytihar darurat tiga bulan
Oleh KOSMO

7 Februari 2023, 11:31 pm
ANKARA – Presiden Turkiye, Recep Tayyip Erdogan hari ini mengisytiharkan darurat selama tiga bulan di 10 wilayah yang terjejas teruk akibat gempa bumi kuat, semalam.
Erdogan dalam satu kenyataan berkata, keputusan itu diambil bagi memastikan operasi mencari dan menyelamat (SAR) serta kajian selepas bencana dapat dijalankan dengan cepat.
Menurut Erdogan lagi, sebanyak 53,317 anggota mencari dan menyelamat serta kakitangan sokongan sedang giat menjalankan usaha SAR di kawasan terlibat.
Sebelum ini, Erdogan turut mengisytiharkan tempoh berkabung selama tujuh hari susulan kejadian gempa bumi dahsyat itu.
Terdahulu, angka kematian yang direkodkan akibat gempa bumi yang melanda selatan Turkiye semalam meningkat kepada meningkat kepada lebih 3,800 orang, manakala beribu-ribu mangsa alami kecederaan.
Gegaran pada magnitud awal 7.8, berpusat 33 kilometer dari barat bandar Gaziantep meruntuhkan ribuan bangunan ketika orang ramai sedang tidur iaitu pada pukul 4.17 pagi (waktu tempatan). – KOSMO! ONLINE


Ibu tunggal ulang-alik 50 kilometer buat pes terima geran RM10,000
Oleh DIYANATUL ATIQAH ZAKARYA

7 Februari 2023, 9:44 pm
MELAKA – Kecekalan seorang ibu tunggal enam anak berulang-alik 50 kilometer setiap hari menaiki bas henti-henti untuk memasarkan produk pes sizzling dibangunkan terbalas apabila terpilih menjadi penerima geran RM10,000 daripada SIRIM Berhad.
Menurut Halimah Isnin, 42, meskipun tidak tahu menulis dan membaca, namun demi membesarkan anak-anaknya berusia 12 hingga 21 tahun, dia tidak pernah berputus asa untuk mencari peluang khsususnya dalam bidang perniagaan.
Jelasnya, sejak tiga tahun lalu dia yang menetap di Pengkalan Balak, Alor Gajah sanggup menaiki bas henti-henti untuk ke Hub Pengeluaran Produk Usahawan Asnaf Majlis Agama Islam Melaka (MAIM) di Klebang dekat sini yang menjadi pusat latihan untuk membuat pes mi sizzling berkenaan.
“Sebenarnya resipi pes ini telah dicipta oleh arwah suami yang merupakan seorang tukang masak dan dikongsikan kepada saya sebelum dia meninggal dunia akibat strok lima tahun lalu.
“Pada awalnya, saya hanya menjual popiah carbonara, namun anak sulung yang ketika itu berusia 17 tahun memberi cadangan supaya membangunkan pes mi sizzling menggunakan resipi arwah suami dan sejak itu kami membuat eksperimen mencari rasa yang sama,” katanya.
Dia berkata demikian ketika ditemui pemberita pada Majlis Penyerahan Peruntukan Program Tanggungjawab Sosial Korporat SIRIM di Hub Pengeluaran Produk Usahawan Asnaf MAIM di Klebang, di sini, hari ini.

Tambahnya, dia kemudian telah terpilih untuk menyertai latihan di hub pengeluaran tersebut dan diberi peluang untuk memasarkan pes berkenaan secara kecil-kecilan.
Ujarnya, geran itu meliputi bantuan untuk menambah baik bungkusan produk dengan pelekat yang mempunyai maklumat asas termasuk jenama, nutrisi makanan, bahan-bahan masakan dan tarikh luput.
“Secara tidak langsung produk ini juga dapat dipasarkan secara meluas berbanding sekarang yang hanya dijual di hub ini dan melalui tempahan daripada pelanggan,” katanya yang menyara anak berusia 21 hingga 12 tahun.
Sementara itu, Penyelaras Hub Pengeluaran Produk Usahawan Asnaf MAIM, Zaidi Omar berkata, peruntukan itu adalah kali kedua yang disalurkan oleh SIRIM kepada golongan itu.
“Geran ini meliputi bantuan untuk penjenamaan produk yang berdaftar dengan Perbadanan Harta Intelek Malaysia (MyIPO).
“Kita harap dengan pelabelan yang lengkap, produk-produk dihasilkan golongan ini dapat dipasarkan dengan lebih meluas menembusi pasaran di luar Melaka,”katanya.-KOSMO! ONLINE


Aksi bapa bawa kereta laju ancam nyawa anak
Oleh KOSMO

7 Februari 2023, 10:24 pm
PETALING JAYA – Tindakan seorang bapa yang membawa kereta dengan laju walaupun dua anaknya berada di kerusi penumpang sebelah menerima kecaman pengguna di media sosial.
Video yang dimuat oleh seorang pengguna Twitter malam tadi, telah mendapat perhatian orang ramai berikutan kedua-dua anaknya itu tidak dipasangkan car seat’ (kerusi keselamatan kanak-kanak).
“Ingin rasa duduk sebelah, ok layan,” tulis bapa itu di dalam videonya sambil bertindak membawa kereta dengan sangat laju.
Kelihatan kedua-dua anaknya berasa takut dan berpaut dengan tali pinggang keledar dengan kuat sambil melihat bapa mereka memandu.
Sehingga kini video tersebut telah mendapat 15,000 tontonan dan 458 tanda suka.
Menjengah ke ruangan komen, rata-rata pengguna mengecam tindakan bapa tersebut yang tidak bertanggungjawab kerana dianggap boleh membahayakan nyawa kanak-kanak terbabit.

“Budak-budak itu tidak nampak teruja langsung. Harap pihak berkuasa segera buat sesuatu,” komen Izyan.
“Kalau anak-anak itu meninggal sebab kemalangan kereta, dan kau pula hidup. Memang salah kau, menangis pun tiada guna,” komen pengguna yang lain pula. – KOSMO! ONLINE


Sekretariat Kerajaan Perpaduan setuju tubuh 3 jawatankuasa
Oleh MOHD RASDAN AHMAD

7 Februari 2023, 10:58 pm
KUALA LUMPUR – Mesyuarat pertama Sekretariat Kerajaan Perpaduan yang diadakan malam ini bersetuju untuk menubuhkan tiga jawatankuasa melibatkan semua parti dalam kerajaan.
Menurut Perdana Menteri, Datuk Seri Anwar Ibrahim, jawatankuasa itu melibatkan Jawatankuasa Strategi, Jawatankuasa Pilihan Raya serta Jawatankuasa Pemantauan Agenda Kerajaan dan Politik.
“Satu Jawatankuasa Strategi dan Jawatankuasa Pilihan Raya akan menumpukan Pilihan Raya Negeri (PRN) yang akan diadakan bila-bila masa, dan jawatankuasa ini tentunya akan mencadangkan hal-hal PRN.
“Jawatankuasa ini juga meliputi pembahagian kerusi antara parti politik di dalam kerajaan serta memastikan persediaan yang kukuh menghadapi PRN,” jelas beliau dalam sidang akhbar selepas Mesyuarat Sekretariat Kerajaan Perpaduan di Menara Dato’ Onn sebentar tadi.
Tambah Anwar, kesepakatan dan komitmen yang ditunjukkan oleh kesemua parti gabungan dalam Kerajaan Perpaduan ini juga dilihat amat positif.
“Suatu hal disepakati sangat positif bagi saya, kesepakatan dan komitmen semua parti termasuk Sabah dan Sarawak membantu sebagai satu pasukan,” ujar beliau.

Perdana Menteri menambah, Kerajaan Perpaduan yang dianggotai oleh PKR, Barisan Nasional, DAP, Amanah, Gabungan Parti Sarawak (GPS), Gabungan Rakyat Sabah (GRS) sudah cukup dua pertiga kerusi di Parlimen.
“Pentadbiran Kerajaan Perpaduan kini telah mempunyai majoriti dua pertiga atau 148 kerusi di Parlimen.- KOSMO! ONLINE.


Kes Ebit Lew: Mahkamah tolak keterangan dua saksi secara tertutup
Oleh IVAN AMIRUL

7 Februari 2023, 9:39 pm
TENOM – Permohonan pendakwaan bagi mengambil keterangan secara tertutup melibatkan dua saksi kes gangguan seksual pendakwah terkenal, Ebit Lew ditolak Mahkamah Majistret Tenom hari ini.
Majistret Nur Asyrat Zolhani memaklumkan mahkamah berpendapat tiada sebab untuk mahkamah mendengar perbicaraan menerusi kamera seperti di bawah Seksyen 101 Akta Mahkamah Rendah 1948.
Melalui keputusan itu, mahkamah tidak membenarkan keterangan pegawai analisis forensik, Inspektor Yip Chang Ching diambil melalui kamera memandangkan kes itu melibatkan jenayah seksual dan bukti dijangka boleh bersifat bahan lucah.
Timbalan Pendakwa Raya, Zahida Zakaria dalam permohonannya meminta mahkamah memberi kebenaran dua saksi pendakwaan iaitu pengadu dan Chang Ching diambil keterangan menggunakan kamera.
Ebit berdepan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi WhatsApp yang didakwa berlaku di daerah Tenom antara Mac hingga Jun 2021 dan didakwa dibawah Seksyen 509 Kanun Keseksaan.-KOSMO! ONLINE


Malaysia, Brunei bincang kerjasama pertahanan
Oleh HARRITH HISHAM dan NURUL IZZATI ZAINI

7 Februari 2023, 8:04 pm
PETALING JAYA – Sultan Brunei, Sultan Hassanal Bolkiah berkenan menerima sembah menghadap Menteri Pertahanan, Datuk Seri Mohamad Hasan dalam satu lawatan rasmi di Brunei hari ini.
Menerusi satu kenyataan oleh Kementerian Pertahanan, pertemuan yang berlangsung di Istana Nurul Iman, Bandar Seri Bengawan itu adalah bagi membincangkan kerjasama pertahanan antara Malaysia dan Brunei.
Pada masa sama, Mohamad juga menghantar jemputan kepada Baginda untuk melawat Pameran Udara dan Maritim Antarabangsa Langkawi 2023 (LIMA’23) yang akan diadakan pada 23 hingga 27 Mei depan.
Turut hadir, Timbalan Menteri Pertahanan Negara Brunei Darussalam, Brig Jen (B) Datuk Seri Pahlawan Abdul Razak Abdul Kadir.
Terdahulu, Mohamad membuat panggilan dengan Abdul Razak untuk mengukuhkan pertahanan dan hubungan ketenteraan bagi meningkatkan kerjasama Malaysia dan Brunei.
“Kedua-dua Menteri mengakui bahawa lawatan rasmi ini adalah bukti ikatan yang kukuh dan dinamik hubungan pertahanan antara kedua-dua negara.

“Malaysia dan Brunei berkongsi hubungan yang telah lama terjalin dan kunjungan Mohamad telah memberi peluang untuk memperdalamkan lagi perkongsian strategik,” katanya. – KOSMO! ONLINE


Anwar kembali ke Ibu Pejabat UMNO selepas 25 tahun
Oleh KOSMO

7 Februari 2023, 8:51 pm
PETALING JAYA – Perdana Menteri, Datuk Seri Anwar Ibrahim tiba di Ibu Pejabat UMNO di Menara Dato’ Onn sekitar pukul 7.42 malam tadi.
Kehadiran beliau turut menjadi sebutan ramai apabila dikatakan kembali menjejak kaki di bangunan tersebut selepas 25 tahun.
Anwar yang juga Presiden Parti Keadilan Rakyat (PKR) hadir bagi mempengerusikan mesyuarat pertama Sekretariat Kerajaan Perpaduan yang dijangka bermula pukul 8.30 malam ini.
Selain Anwar, mesyuarat itu juga turut disertai oleh Presiden UMNO, Datuk Seri Ahmad Zahid Hamidi serta pemimpin-pemimpin kanan Gabungan Parti Sarawak (GPS), Gabungan Rakyat Sabah (GRS), Dap, Amanah dan Parti Warisan. – KOSMO! ONLINE


Tiada warga Malaysia di Syria terjejas akibat gempa Turkiye
Oleh AMREE AHMAD

7 Februari 2023, 7:57 pm
PUTRAJAYA – Menteri Luar, Datuk Seri Dr. Zambry Abd. Kadir mengesahkan tiada warga Malaysia di Syria yang terjejas ekoran tempias gempa yang dahsyat dari Turkiye semalam.
Menerusi kenyataan di sini hari ini, beliau memaklumkan perkara itu disahkan sendiri oleh pejabat Konsul Kehormat Malaysia di ibu kota, Damsyik kepada pihak Wisma Putra.
“Sehubungan itu, rakyat Malaysia yang masih berada di Syria dinasihatkan kekal tenang dan mengikuti segala perkembangan terkini daripada pihak berkuasa tempatan,” katanya.
Semalam, gempa berukuran 7.8 skala Magnitud melanda barat bandar raya Gaziantep di Turkiye berdekatan sempadan Syria pada pukul 4.17 pagi (9.17 pagi waktu Malaysia).
Media melaporkan setakat ini lebih 3,400 orang maut dan 20,500 lagi cedera di Turkiye manakala lebih 1,600 pula disahkan terbunuh dan 3,600 lagi cedera di sekitar Syria.- KOSMO! ONLINE


Komando dikhuatiri lemas di Pulau Undan
Oleh DIYANATUL ATIQAH ZAKARYA

7 Februari 2023, 8:45 pm
JASIN – Seorang anggota Tentera Darat dipercayai daripada Rejimen Gerak Khas (komando) dikhuatiri lemas di Pulau Undan, Merlimau, di sini, petang tadi.
Komander operasi dari Balai Bomba dan Penyelamat (BBP) Merlimau, Pegawai Bomba Kanan II (KUP) Syakirin Ismail berkata, pihaknya menerima panggilan berhubung kejadian lemas pada pukul 5.31 petang tadi.
Katanya, kejadian dikatakan berlaku ketika mangsa, dikenali sebagai Edrin Baintim, 25, yang berpangkat lans koperal sedang menjalani kursus juruselam.
“Setibanya pasukan operasi di tempat kejadian, benar terdapat seorang mangsa lelaki berumur 25 tahun yang juga anggota tentera unit komando telah lemas.
“Mangsa dipercayai lemas bersama peralatan menyelam semasa menjalani kursus juruselam di kawasan perairan Pulau Undan,” katanya dalam satu kenyataan akhbar di sini, hari ini.
Tambahnya, setakat pukul 8 malam tadi operasi mencari dan menyelamat (SAR) mangsa masih dijalankan dengan kekuatan anggota seamai 16 orang dari BBP Merlimau dan BBP Melaka Tengah.-KOSMO! ONLINE


Gempa Turkiye, Syria: Angka korban meningkat 4,800 orang
Oleh Abdul Rahman Razali

7 Februari 2023, 7:40 pm
Gempa Turkiye, Syria: Angka korban meningkat 4,800 orang | 15 MINIT MMTV 7 FEBRUARI 2023.


Hassan Marican ketuai badan penasihat khas menteri kewangan
Oleh EDDY AQMAL MOHAMED HAMIDI

7 Februari 2023, 8:37 pm
PUTRAJAYA – Seramai lima individu akan dilantik bagi menganggotai badan penasihat khas yang berperanan membantu menasihati Menteri Kewangan, Datuk Seri Anwar Ibrahim.
Anwar yang juga merupakan Perdana Menteri berkata, badan penasihat khas itu terdiri daripada golongan profesional serta pakar ekonomi yang akan diketuai oleh Penasihat Petronas, Tan Sri Hassan Marican.
“Selain beliau, badan penasihat khas ini juga akan dianggotai oleh Pengerusi Eksekutif FVSB, Datuk Ahmad Fuad Md. Ali dan Profesor Ekonomi Universiti Sunway, Profesor Dr. Yeah Kim Leng.
“Turut menganggotai badan penasihat ini adalah Profesor Ekonomi Universiti Malaya, Datuk Profesor Ulung Rajah Rasiah dan Pengerusi Sarawak Energy Berhad, Datuk Amar Abdul Hamed Sepawi,” katanya dalam kenyataan hari ini.
Tegas Anwar, beliau turut mengulangi pendirian bahawa badan penasihat khas yang dilantik itu tidak akan menerima sebarang bayaran daripada kerajaan. – KOSMO! ONLINE


Ibu, isteri berkomplot culik kekasih gelap suami
Oleh AZMI NORDIN

7 Februari 2023, 7:32 pm
KUALA LUMPUR – Berang suami mempunyai kekasih gelap dengan wanita warga asing, seorang isteri berkomplot dengan ibu mentuanya melarikan wanita tersebut, Jumaat lalu.
Bagaimanapun, tindakan dua individu itu terbongkar selepas kedua-duanya ditahan bersama seorang lelaki berusia antara 37 hingga 52 tahun di Temerloh, Pahang, dan Bandar Baru Sentul, di sini , kelmarin.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan kejadian berkenaan daripada seorang lelaki tempatan berusia 34 tahun pada pukul 12.38 pagi, Sabtu lalu.
Katanya, siasatan awal mendapati kejadian berlaku pada sekitar pukul 11.45 malam di Jalan 2/3A Pusat Bandar Utara, di sini, Jumaat lalu.
“Semasa kejadian, lelaki itu meninggalkan teman wanitanya (mangsa) di dalam kereta dengan pintu tidak berkunci dan enjin dalam keadaan masih hidup.
“Tiba-tiba, lelaki tersebut dimaklumkan oleh saksi bahawa keretanya telah dibawa lari oleh satu lelaki tidak dikenali dan menuju ke jalan besar menghala ke Gombak.

“Pengadu segera menghubungi telefon bimbit manga tetapi mendapati ia telah dimatikan,” katanya dalam kenyataan hari ini.
Susulan kejadian itu, pihak polis berjaya mengesan kereta pengadu ditinggalkan di tepi jalan berhampiran sebuah pasaraya besar di Rawang, namun tiada mangsa di dalamnya.
Menurut Eng Lai, penahanan dua wanita dan seorang lelaki pada pukul 1.50 hingga 5.30 pagi di lokasi berasingan telah berjaya menemui mangsa di Bandar Dataran Segar, Port Dickson pada pukul 7.30 petang, kelmarin.
“Wanita warga asing berusia 26 tahun ditemui selamat dan beberapa telefon bimbit milik suspek serta kereta digunakannya turut dirampas.
“Motif kejadian adalah berpunca daripada masalah rumahtangga. Perancang utama dalam kejadian ini adalah ibu dan isteri yang hendak memisahkan hubungan intim antara pengadu dan mangsa.
“Ketika diselamatkan mangsa cedera ringan di hidung, muka, kepala dan badan. Mangsa telah dihantar ke Hospital Kuala Lumpur untuk mendapatkan rawatan sebagai pesakit luar,” katanya.
Jelas Eng Lai, kes disiasat di bawah Seksyen 362 Kanun Keseksaan. Ketiga- tiga saspek ditahan reman sehingga esok untuk siasatan laniut.-KOSMO! ONLINE.


Gabungan NGO sumbang RM400,000 kepada mangsa gempa bumi
Oleh HARRITH HISHAM

7 Februari 2023, 8:42 pm
PETALING JAYA – Malaysia for Syria (MFS) dan Global Peace Mission (GPM) bersama lebih 21 pertubuhan bukan kerajaan (NGO) Malaysia dan Indonesia akan menghantar sumbangan sebanyak RM400,000 dalam bentuk tunai serta barangan keperluan bagi meringankan beban mangsa gempa bumi di Turkiye dan Syria.
Ketua pegawai Eksekutif MFS, Shahrir Azfar Saleh berkata, daripada jumlah itu, sebanyak RM250,000 dana sumbangan awal akan dibawa oleh pasukan peninjau terdiri daripada lima orang rakyat Malaysia yang dijangka bertolak Khamis ini.
“Dana sumbangan ini lebih tertumpu kepada bantuan membeli peralatan mencari dan menyelamat, perlindungan sementara seperti khemah termasuk keperluan asas serta makanan sedia unuk dimakan.
“Selain itu, kita juga akan berikan petrol dan juga bahan bakar kepada mangsa bagi menghadapi cuaca musim sejuk,” katanya pada sidang akhbar secara maya, hari ini.
Dalam masa sama, katanya, kit musim sejuk bernilai RM150,000 turut akan diberikan hasil sumbangan daripada syarikat Decathlon.
“Kit itu meliputi baju sejuk, stokin, sarung tangan dan topi musim sejuk. Ia akan diterbangkan ke Turkiye melalui kargo khas penerbangan Turkish Airlines,” ujarnya.

Shahrir Azfar berkata, gabungan itu juga turut mewujudkan dua pusat koordinasi bantuan dan perlindungan sementara di Gaziantep, Turkiye serta Aleppo, Syria.
“Ini merupakan bantuan fasa satu dan fasa dua yang mana akan dihantar terlebih dahulu. Untuk fasa tiga iaitu fasa pemulihan, kita sasarkan sebanyak RM3 juta dana bantuan dapat dikumpul.
“Orang ramai yang berhasrat untuk menyalurkan bantuan boleh menyumbang menerusi akaun-akaun NGO gabungan yang terlibat antaranya di GPM (Maybank 564221611602), MFS (Maybank 564810513971) dan Pertubuhan Sukarelawan Muslim Malaysia (Maybank 564801647699). – KOSMO! ONLINE


Remaja tidak sedar rakam lembaga berjalan membongkok
Oleh KOSMO!

7 Februari 2023, 8:30 pm
JAKARTA – Sebuah klip video tular di media sosial Indonesia memaparkan sekumpulan remaja perempuan merakam lembaga aneh ketika berjalan pada waktu malam, lapor laman berita Liputan 6.
Video tersebut dimuat naik dalam akaun TikTok @witahrll.
Berdasarkan rakaman tersebut, kumpulan remaja itu sedang menghantar seorang rakan yang bernama Caca.
Mereka kemudian keluar dari sebuah bangunan dan berjalan melalui jalan yang sunyi. Walaupun ada lampu, keadaan jalan itu masih gelap sedikit.
Tidak lama kemudian, kelihatan satu lembaga berpakaian putih berjalan dengan pantas dari arah bertentangan sebelum membongkok di tepi jalan.
Bagaimanapun, mereka kelihatan tidak menyedari kewujudannya dan terus berjalan.

Video tersebut mendapat perhatian netizen di ruangan komen.
“Kalau manusia, mana ada yang boleh jalan membongkok sepantas itu,” komen seorang netizen. – Agensi


Pekerja stesen TV mati di meja pejabat akibat dipaksa kerja ‘overtime’
Oleh KOSMO!

7 Februari 2023, 8:00 pm
BANGKOK – Sebuah stesen televisyen di Thailand berjanji untuk memberi pampasan kepada keluarga seorang kakitangannya yang meninggal dunia di meja pejabat disebabkan bekerja lebih masa, lapor portal berita Coconuts hari ini.
Thai News Network (TNN) semalam mengumumkan bahawa pihaknya  akan menghormati kematian Sarawut ‘Bird’ Srisawas dengan membayar pampasan bernilai bersamaan dengan 24 kali gaji bulanannya serta pampasan insurans.
“Bagi pihak syarikat, kami amat menyesali kehilangan ini. Syarikat akan membuat yang terbaik untuk membantu keluarga Sarawut,” demikian menurut kenyataan dikeluarkan jabatan sumber manusia.
Mendiang merupakan seorang pekerja kanan di TNN. Dia ditemui mati di meja pejabat Jumaat lalu akibat serangan jantung.
Akaun media sosial lelaki itu pertama kali dikongsikan menerusi laman Facebook Jor Dub, yang turut mengikuti beberapa media Thailand.
Ia menjelaskan bahawa Sarawut kerap  bekerja lebih masa dengan ada waktu dia perlu bekerja tujuh hari berturut-turut dan mula jatuh sakit.

“Meskipun ketika mengambil cuti sakit selama dua hari, dia diarah masuk ke pejabat (stesen televisyen) untuk bekerja,” demikian menurut keterangan di laman Facebook tersebut.
Insiden itu menjadi kontroversi di media sosial dengan ramai yang mengkritik pengurusan TNN kerana membebankan pekerja dengan memaksa mereka bekerja lebih masa.
“Industri media mempunyai budaya kerja yang melanggar undang-undang buruh terutamanya media online yang mempunyai persaingan sengit,” kata Naib Presiden Persatuan Wartawan Thailand, Teeranai Charuvastra.
Tambahnya, kerja lebih masa tanpa bayaran dan syif berterusan membuatkan pekerja tidak cukup rehat. – Agensi


Pelajar lelaki pengsan jawab periksa dikelilingi 500 pelajar perempuan
Oleh KOSMO

7 Februari 2023, 7:00 pm
NEW DELHI – Seorang pelajar lelaki pengsan ketika menduduki peperiksaan kerana cemas dikelilingi oleh 500 pelajar perempuan, lapor laman berita India Times kelmarin.
Pelajar kelas 12 dari negeri Bihar itu dikatakan dari Kolej Allama Iqbal Bihar Sharif. Dia menduduki peperiksaan pertengahan di Sekolah Brilliant.
Menurut ibu saudara pelajar tersebut, dia bukan sahaja pengsan,  malah demam secara tiba-tiba sebelum dibawa ke hospital.
“Dia pergi ke pusat peperiksaan dan melihat dewan tersebut dipenuhi dengan pelajar perempuan. Dia menjadi cemas dan demam secara tiba-tiba lalu pengsan,” ujar wanita berkenaan.
Dalam satu video tular di media sosial, pelajar lelaki tersebut disoal mengenai insiden itu namun, dia tidak menjawab walau sepatah pun.
Video itu menjadi tular dengan ada sebilangan netizen yang menyatakan bahawa situasi itu berlaku disebabkan kesan pengasingan gender. – Agensi


Budak lelaki 9 tahun lulus sekolah tinggi selepas 3 tahun
Oleh KOSMO!

7 Februari 2023, 7:30 pm
WASHINGTON – Seorang kanak-kanak lelaki berusia 9 tahun di Amerika Syarikat (AS) berjaya menamatkan pengajian sekolah tinggi dalam tempoh hanya tiga tahun, lapor akhbar New York Post.
David Balogun menamatkan pengajian diploma di Sekolah Reach Cyber Charter, Harrisburg dalam negeri Pennsylvania, demikian menurut sekutu portal berita NBC.
“Saya mahu menjadi ahli astrofizik, selain ingin mengkaji lohong hitam dan supernova,” katanya.
Budak lelaki itu mula belajar di sekolah tinggi tidak lama sebelum sekolah-sekolah di AS ditutup akibat pandemik. Dia menghadiri kelas secara online di rumah dan menggemari subjek sains dan pengaturcaraan komputer.
Budak genius itu mengambil masa kurang tiga tahun untuk menghabiskan pengajian diploma dan lulus dengan GPA lebih 4.0.
“David ialah seorang kanak-kanak yang memberi inspirasi, pastinya seorang yang mengubah cara anda berfikir tentang mengajar,” kata guru sains, Cody Derr.

Kedua-dua ibu bapa David mempunyai ijazah lanjutan tetapi mereka mengakui adalah mencabar untuk membesarkan anak lelaki yang sangat berbakat dari segi intelek.
“Saya terpaksa berfikir di luar kotak. Dia berusia 9 tahun dengan otak yang mempunyai kapasiti untuk memahami banyak konsep di luar usianya dan kadang-kadang di luar pemahaman saya,” kata ibunya, Ronya.
Pencapaian itu menjadikan David sebagai salah seorang graduan sekolah tinggi paling muda di AS, demikian menurut laman Oldest.org. – Agensi


Kumpulan Rinani ambil alih KL City FC
Oleh KOSMO!

7 Februari 2023, 7:19 pm
PETALING JAYA – Rinani Group Berhad (Rinani), sebuah firma perunding kewangan, mengumumkan pengambilalihan pasukan bola sepak Kuala Lumpur City FC (KL City FC).
Pengarah Rinani, Azri Azerai berkata, pihaknya mengalu-alukan KL City FC ke dalam keluarga Rinani yang terdiri daripada MGRC (Malaysian Genomics Resource Centre Berhad), Bintai Kinden Corporation Berhad, SCIB (Sarawak Consolidated Industries Berhad) dan Reneuco Berhad.
“KL City FC, kini sebuah kelab elit, akan terus mengetepikan sempadan dan terus menjadi kelab bola sepak yang diuruskan secara profesional dengan ‘keputusan bola sepak’ menjadi teras. Kami juga ingin mengucapkan terima kasih kepada Persatuan Bola Sepak Kuala Lumpur (KLFA) atas kerja yang telah mereka lakukan.” katanya di sini hari ini.
Azri menambah, pengambilalihan ke atas KL City FC adalah sebahagian daripada proses penswastaan mandatori yang dikuatkuasakan oleh Liga Bola Sepak Malaysia (MFL) ke atas semua kelab bola sepak di negara ini dan berubah kepada sukan yang dikendalikan secara lebih profesional serta memberi manfaat kepada semua pihak berkepentingan.
Sementara itu, Presiden KLFA, Khalid Abdul Samad berkata, beliau mengalu-alukan kesediaan Kumpulan Rinani membeli 51 peratus saham KL City FC dan dengan itu menjadi pemilik bersama dengan KLFA.
“Adalah diharapkan penyokong-penyokong KL City FC akan menerima baik perubahan ini, insya-Allah ia akan membuka zaman baharu bagi KL City FC di mana semangat daya juang peniaga swasta dan sifat usahawan yang akan mendorong ke arah kejayaan,” kata Khalid Samad.

Penswastaan KL City FC juga adalah selaras dengan arahan daripada FIFA, badan induk bola sepak antarabangsa dan AFC untuk mempunyai pasukan bola sepak yang dikendalikan secara profesional, dibiayai secara persendirian dan dimiliki secara bebas. – KOSMO! ONLINE


Anak tumbuk ibu, tarik rambut kerana ditegur buat bising
Oleh NOR AINNA HAMZAH

7 Februari 2023, 7:04 pm
JEMPOL – Berang ditegur kerana bising, seorang lelaki tergamak menumbuk ibu kandungnya sebanyak dua kali dalam satu kejadian di Bahau, pagi semalam.
Dalam kejadian kira-kira pukul 5.30 pagi, wanita berusia 51 tahun itu mengalami kecederaan sehingga terpaksa menerima rawatan di Hospital Jempol.
Ketua Polis Daerah Jempol, Superintendan Hoo Chang Hook berkata, berdasarkan laporan mangsa telah menegur anak lelakinya berumur 25 tahun dan tidak bekerja supaya senyap kira-kira pukul 5.30 pagi.
“Teguran itu menyebabkan anak lelakinya marah dan menumbuk bahagian belakang bahu mangsa sebanyak dua kali selain menarik rambut serta menolak mangsa sehingga jatuh.
“Susulan kejadian di ruang dapur rumah itu mangsa mengalami sakit di bahagian bahu. Semasa kejadian suspek dalam keadaan mabuk,” katanya.
Menurutnya, suspek telah berjaya ditangkap polis untuk siasatan lanjut dan direman selama empat hari mulai hari ini hingga 10 Februari nanti.-KOSMO! ONLINE


Kos baik pulih infrastruktur terjejas banjir di Kelantan cecah RM172.3 juta
Oleh MUSTAQIM MOHAMED

7 Februari 2023, 7:26 pm
KOTA BHARU – Kos membaik pulih infrastruktur yang rosak akibat bencana banjir pada musim Monsun Timur Laut (MTL) di Kelantan dalam tempoh lebih dua tahun bermula 2021 sehingga tahun ini mencecah RM172.3 juta.
Menteri Besar Kelantan, Datuk Ahmad Yakob berkata, kerosakan itu dikenalpasti melibatkan infrastruktur seperti jalan, jambatan, sistem saliran, pengairan, jeti dan cerun.
Menurutnya, jumlah tersebut membabitkan kerugian berjumlah RM107 juta pada MTL 2021 dan anggaran kerugian RM65.3 juta bagi MTL tahun 2022 sehingga 7 Februari lalu.
“Ia merupakan jumlah yang dapat dikenalpasti setakat ini. Apabila maklumat dikemaskini selepas ini, angka tersebut mungkin meningkat.
“Sehubungan itu, pembangunan Sistem Pengurusan Bencana Negeri Kelantan (e-Bencana Kelantan) sangat penting bagi mengumpul maklumat awal bencana secara sistematik dan bersepadu,” katanya ketika ditemui pemberita selepas Majlis Pelancaran e-Bencana Kelantan di Kompleks Kota Darulnaim di sini hari ini.
Mengulas lanjut, Ahmad yang juga Ahli Dewan Undangan Negeri (ADUN) Pasir Pekan berkata, e-Bencana Kelantan yang dibangunkan dengan kos RM300,000 itu akan menjadi mekanisme pengurusan bencana yang lebih kemas dalam menentukan peranan dan tanggungjawab agensi-agensi terlibat.-KOSMO! ONLINE


Pas alu-alukan kedatangan ‘orang hebat’ UMNO
Oleh JAMLIAH ABDULLAH

7 Februari 2023, 6:11 pm
PENDANG – Pas mengalu-alukan penyertaan bekas pemimpin UMNO ke dalam Perikatan Nasional (PN) yang disifatkan mampu memberi impak positif terutama menjelang Pilihan Raya Negeri (PRN).
Menteri Besar Kedah, Datuk Seri Muhammad Sanusi Md. Nor beranggapan pemimpin yang dipecat daripada parti tersebut merupakan individu hebat termasuk berpengalaman dan berpengaruh.
“Kesan positif (penyertaan bekas pemimpin UMNO) kerana yang dibuang daripada UMNO orang baik-baik, orang yang ada potensi hebat.
“KJ (Khairy Jamaluddin Abu Bakar)? Siapa kata tak hebat, Siapa kata Annuar Musa, Noh Omar, Shahidan Kassim, Hishamuddin tidak hebat? Semua ini orang hebat, terkenal di seluruh Malaysia,” katanya.
Beliau mengulas tentang kenyataan Khairy Jamaluddin semalam, bahawa beliau menerima tawaran untuk bertanding pada Pilihan Raya Negeri (PRN) Selangor tanpa menyebut nama parti terlibat.- KOSMO! ONLINE


Abang Ikmal Amry bengang untung RM3.7 juta tak dibayar
Oleh DIYANATUL ATIQAH ZAKARYA

7 Februari 2023, 7:14 pm
MELAKA – Abang kepada pelakon kontroversi filem Pulau, Ikmal Amry membuat laporan polis selepas sebuah syarikat pelaburan mata wang asing didakwa gagal membayar keuntungan RM3.7 juta diperolehinya.
Menurut Mohd. Zulhakim Amry Ghazali, 37, laporan polis telah dibuat di Balai Polis Kluang, Johor pada 4 Januari lalu selepas pihaknya tidak menerima sebarang pembayaran keuntungan dalam tempoh hampir setahun.
Ujarnya, jumlah awal pelaburan dagangan dilakukan adalah kira-kira USD10,000 (RM45,000) dan keuntungan diperolehi dilihat meningkat mencecah USD800,000 (RM3.7juta) pada 19 Mac tahun lalu.
“Saya terlibat dalam dagangan ini sejak 10 tahun lalu dan ini merupakan keuntungan tertinggi pernah dicapai.
“Bagaimanapun, saya terkejut apabila mendapati jumlah itu sudah dikeluarkan keesokan harinya, malah rekod keuntungan turut hilang daripada akaun dagangan saya,” katanya pada sidang akhbr di sebuah hotel di Ayer Keroh di sini, hari ini.
Menurutnya, sebelum ini pihaknya tidak mengalami sebarang masalah dengan syarikat tersebut dan pernah menerima pembayaran keuntungan sekitar USD100 (RM430) sehingga USD10,000, (RM43,000).

“Saya telah membuat lebih 10 kali pengeluaran sejak 2018, broker syarikat itu memang tidak ada masalah menguruskan pembayaran keuntungan.
“Tetapi kali ini, setelah hampir setahun bersabar, saya akhirnya terpaksa mengambil langkah undang-undang selepas mendapat nasihat daripada rakan dan peguam,” katanya.
Sementara itu, Ketua Polis Daerah Kluang, Asisten Komisioner Bahrin Mohd. Noh ketika dihubungi mengesahkan menerima laporan kes itu dan siasatan lanjut sedang dijalankan.-KOSMO! ONLINE


Pistol Han Solo paling mahal berharga RM4.5 juta
Oleh KOSMO

7 Februari 2023, 6:30 pm
SPRINGFIELD, ILLINOIS – Sepucuk pistol  yang menjadi peralatan lakonan (prop) bagi watak Han Solo dalam filem trilogi Star Wars mencatat rekod sebagai pistol prop paling mahal  dijual dalam acara lelongan pada  harga  AS$1,057,500 (RM4,541,728).
Menurut agensi berita United Press International, pistol yang secara rasmi dikenali dalam francais Star Wars sebagai BlasTech DL-44 Heavy Blaster itu digunakan oleh pelakon, Harrison Ford dalam filem ‘Star Wars Episode IV: A New Hope’ terbitan tahun 1977.
Firma lelongan dari Illinois,  Rock Island Auctions berkata, pistol itu adalah satu daripada tiga prop yang masih wujud sehingga kini.
Peralatan itu dibuat berdasarkan pistol buatan Jerman, Mauser C96 ketika era Perang Dunia Pertama.
Ia menggunakan bahagian daripada mesingan MG81 ketika era Perang Dunia Kedua serta skop raifal Hensoldt-Wetzlar abad ke-20.
Guinness World Records turut mengesahkan bahawa harga jualan itu menjadikan pistol tersebut berjaya menempa rekod dalam kategori pistol prop termahal yang dijual dalam lelongan. – Agensi


Diserang netizen, Miera Liyana jadi ‘singa’
Oleh HANISAH SELAMAT

7 Februari 2023, 6:08 pm
PETALING JAYA – Gara-gara luahan anak tiri yang mendakwa bapa mereka culas melunaskan nafkah namun mampu bercuti di luar negara, Instagram Miera Liyana menjadi medan serangan netizen.
Pelakon berstatus isteri kedua kepada ahli perniagaan, Rosland Othman pada awalnya tampak enggan membalas kecaman yang bertalu-talu memasuki ruangan komen beberapa hantaran lamanya.
Selepas agak lama mendiamkan diri, Miera, 29, kemudian seakan-akan memberi amaran dengan berkongsi satu babak drama berjudul Peah Singa yang menunjukkan dirinya membawakan watak wanita garang dan digeruni.
Malah bintang filem Lebuhraya ke Neraka itu secara berseloroh menyatakan mahu merotan golongan yang degil selain sedang memerhatikan tingkah laku netizen.
“Sis (saya) perhatian saja netizen. Ni nak jadi Peah Singa ni,” tulisnya ringkas yang menyertakan emoji ketawa dan singa.
Terdahulu, nama Miera kembali memanas apabila terkait dengan isu suaminya, Rosland Othman yang gagal mencapai kata sepakat untuk berdamai dengan isteri pertama, Adibah Abdul Mutalib di mahkamah, minggu lalu.

Situasi semakin tegang selepas anak tirinya dikenali sebagai Izzah memuat naik ciapan Twitter mendakwa bapanya tidak menunaikan tanggungjawab kepada ibu dan adik-adiknya, tetapi menikmati percutian mewah di Vienna, Austria awal tahun ini bersama isteri kedua dan bayi mereka.
Pendedahan tersebut dikatakan terpaksa dilakukan selepas Rosland didakwa menyekat panggilan telefon ibunya, sekali gus mendapatkan keadilan buat insan kesayangan yang teraniaya.
Pada Jumaat lalu, Adibah menuntut Rosland menyelesaikan tuntutan nafkahnya serta hak anak-anak yang tidak dibayar bagi tempoh lebih setahun.
Selain menyekat panggilan telefon dan aplikasi pesanan ringkas (WhatsApp) sejak September 2021, lelaki terbabit juga didakwa tidak lagi melayan wanita terbabit sebagai isteri sejak mengahwini Miera pada 26 Julai 2020. – KOSMO! ONLINE


Siri plat VKL dijangka jadi tarikan warga KL
Oleh MOHD. HUSNI MOHD. NOOR

7 Februari 2023, 6:32 pm
PUTRAJAYA – Warga Kuala Lumpur yang masih mencari nombor plat pendaftaran kenderaan kini boleh mempertimbangkan untuk mendapatkan siri nombor pendaftaran VKL.
Siri nombor pendaftaran VKL itu boleh dianggap unik kerana huruf V itu sendiri khusus mewakili nombor pendaftaran bagi Wilayah Persekutuan Kuala Lumpur manakala, KL itu pula akronim atau singkatan nama bagi Kuala Lumpur.
Atas dua pertimbangan itu, maka wajarlah ‘orang KL’ untuk mendapatkan plat siri nombor pendaftaran terbaharu dikeluarkan Jabatan Pengangkutan Jalan (JPJ) Wilayah Persekutuan Kuala Lumpur itu.
JPJ menerusi hantaran di Facebook hari ini berkata, siri VKL mula dibuka untuk bidaan pada 10 Februari ini menerusi https://jpjebid.jpj.gov.my dan tarikh tutup bidaan pula pada 10 malam, 14 Februari ini.
Menurutnya, keputusan bidaan yang berjaya akan diumum pada 15 Februari ini. – KOSMO! ONLINE